Алишер НАРЗУЛЛО: ШАЙХНИНГ ЎЛИМИ… | ДУНЁ ЎЗБЕКЛАРИ | Mobile Version\nАлишер НАРЗУЛЛО: ШАЙХНИНГ ЎЛИМИ…\n01/20/2017 Ismat Khushev Бош мақола\nШош. 1436-ҳижрий йилнинг Жумадул аввал ойининг 19-санаси, милодий ҳисоб бўйича 2015 йилнинг 10 марти, сешанба…\nБу хабар ўрта асрларда юз берганда, ёхуд, бундан юз-юз эллик йиллар бурун содир бўлганда, эҳтимол, бошқача акс садо берган бўларди. Тужжор — савдогар, сайёҳ ва мусофир, дунёгашта дарвиш — қаландар зоти борки бу совуқ хабарни туялар карвонида саҳрою чўллар оша, сокин ва жўшқин дарёларни кечиб ғарибу ғаний эллар оралаб уммонлар суви бош уриб тургувчи қуруқликнинг энг сўнгги нуқталаригача етказиб боришарди. Бу вақт орасида эса, шайхнинг қабри узра майсалар юз кўрсатган, яшилликка бурканган қабристон оғушидаги сағаналар тепасида тирикликдан ягона нишона бўлган майса ва гиёҳлар аллақачон хазонликка юз бурган бўларди.\nШайх эса, куни кеча, ўзлари маъвизаларида кўп бор таъкидлаганларидек, салотда – икки салом оралиғидаги фурсатда, дорулбақога рихлат қилди. Ўлим ҳақ. Бу хабар ҳали унинг Эски шаҳардаги Оқилон гузаридаги ҳовлисига, мушфиқ аёли, фарзанди аржумандларига етиб келмасдан бурун дунёнинг тўрт тарафига тариқдай сочилиб тарқаб кетди. Мен ўзим яшаб турган манзилдан бор-йўғи бир даҳа нарида юз берган тақдирнинг бу ҳукмини дунёнинг нариги бурчагидан бонг ураётган корчалон хорижлик мухбирнинг шошилинч хабаридан итифоқо эшитиб қолдим. Қорин ғамида бир нима тановул қилиш илинжида ошхонада ўтирган эдим. Радиодан “Шоштепалик Шайх ҳазратлари қазо қилди!” деган хабар янгради.\nДастлаб, бу хабарга ҳеч ким эътибор қаратмади. Оч одамнинг қулоғига нима ҳам кирарди. Ўзимдан қиёс. Ачинарлиси, мен ҳозир шу очларнинг қаторида — ошхонанинг бир четида мунғайиб ўтирар эдим. Шундан кейин ҳам денг, емакхонада ўтираверибман. Дунёбехабарлик шу даражада.\nАлбатта, шу лаҳзаёқ, югуриб кўчага отилишим, “Эй, одамлар! – дея бонг уришим шарт эмас эди. Ахир, улуғ бир зотнинг атиги бир неча дақиқалар бурун кўксида тепиб турган барҳаёт юраги уришдан тўхтагани, қалин қошлари орасидан атрофга журъат ила боқувчи – душманларини таҳликага солувчи кўзлари мизғиб олиш учун эмас, мангуга юмилгани қанчалик оғир бўлмасин, айтилди. Бу каби қалтис ва оғир мусибат ҳақидаги хабарни дунёга тарқатишга устаси фаранг бўлган мухбирлар борлигига шукр. Мен фақат уни тасодифан эшитдим, холос. Ошхонага кирмай, кўчада тентираб юрганимда нима бўларди? Пиёлага қуйилган чой аллақачон совуб қолди, хаёлим аллақайларга кетиб қолди. Ўтиравердим. Эҳтимол, шунинг учун ҳам емакхонада узоқ қолиб кетгандирман. Кейин, эсимни йиғиб олиб кўчага чиққанимда, ўзимга кела бошлаган эдим. Бу улкан фожеа эди. Унинг кучи минг тўққиз юз қирқ биринчи йилнинг йигирма биринчи июнидан йигирма иккинчи июнга ўтар кечаси юз берган фожеа билан тенг эди. Кунчиқар мамлакатида юз берган денгиз тўфони оқибатларидек қайғули эди. Бу чинакамига оламнинг ўлиши эди.\nБорган сари фожеа кучи залворини ҳис этиб борардим. Йўл машинасида ўтириб Ўқчи маҳалласи сари йўл олганимда шуни англадимки, бу воқеадан аксарият одамлар бохабар эди. Қачонлардан буён боши дўпини кўрмай келганлиги шундай кўриниб турган дўппили кишига кўзим тушганда кўнглим сезгандек бўлди. Ҳойнаҳой юзлари сўлғин бу одам жанозага ошиқяпти. Тахминим тўғри чиқди. Афтидан шаҳар атрофидаги қишлоқларнинг биридан келаётган бу йўловчи ҳайдовчидан Самарқанд дарвозага қандай етиб олишини сўради. Мен беихтиёр олис қишлоқдан дафн маросимида иштирок этиш учун келаётган кўнгли ғариб кимсага эргашдим. Самарқанд дарвозадан Оқилон гузари сари кетадиган йўл бошида бир муддат гангиб туриб қолдим. Соат энди ўнлар. Шайхни пешинда, ким билади, балки асрда чиқаришар. Аммо катта йўл четидаги йўлаклардан Кўкча масжиди сари ошиқаётган турфа ёшдаги шаҳарликларни Шайх Зайниддин ва яна ўнлаб улуғ зотлар дафн этилган манзил томон кетишаётганини кўрганимда кўнглимнинг қаеридандир нимадир узилганини ҳис этдим. Катта кичик, ёшу қари хавотир билан кетиб боришарди. Бир муддат бурун ошхонада қурсоқ ғамида дунёни унутиб ўтирган мен дунёбехар меҳр ва оқибатли инсонлар қаторида индамай кетиб борардим. Қадимий Уккоша булоғи қошидан ўтаётганда ҳис этдимки, Эски шаҳарнинг жин кўчаларидан саросима алфозда чиқиб келаётган кимсалар сонининг адоғи йўқ, охири кўринмас, одамлар улкан оқимга айланиб тобора олға – масжид томон силжирди. Жомеъга беш юз метрлар қолганда тўхтадик, олдинда денгиздек чайқалиб турган ғаройиб издиҳом кўзга ташланарди. Кичик ирмоқлардан ҳосил бўлган жилғалар кўз очиб юмгунча дарё, кейин денгиз ва уммонга айланган эди. Уммоннинг қудратини сиз яхши биласиз. Мен туртиниб-суртиниб ана шу қудратли уммонинг қоқ киндигида турардим. Шу боис унинг бутун қудратини тўлиқ ҳис эта бошладим. Кимдир пиқ-пиқ йиғларди, кимдир атрофдагилардан уялмай-нетмай телбаларча ўкирарди, кимларнидир кўз ёшлари ёноқларидан думалаб соқоллари орасига сингиб кетарди, кимлардир фақат истиғфор айтарди…\nАжабо, шайх қайси даврада иштирок этмасин, мухлислари дарагини топиб изидан етиб боришарди. Ортидан туриб ибодат қилишни, маъвизаларини эшитишни, масту мустағриқ дуоларидан баҳраманд бўлмоқни, файзли суҳбатларида иштирок этмоқни орзу қилишарди. Чиркин дунёда ўзига заррача гард юқтирмай яшаб келган шайхнинг ихлосмандлари беҳисоб эди. Бугун уни билган билмаган, суҳбатларини жон қулоғи билан тинглаган, энг оғир ва мушкул дамларида далда берган, турли саволларига таскинбахш жавоблар ололган кимсалар ўз шайхларини сўнги манзилга кузатишга ҳозир эди.\nТелефоним жиринглаб қолди. Танишим, соат ўн иккиларда учрашишга ваъдалашганман. “Шайх ҳазратлари оламдан ўтибдилар. Кўкчада учрашайлик” – дедим. У мени яхши эшитмади. Кўкчада учрашайлик, дедим яна. Йўқ, йўқ… Кўкча томонда нимадир бўлмоқда, хавотирли овоз келди гўшакнинг нариги томонидан. Эрталабдан масжид атрофида тумонат одам, қандайдир ғалаён бордай, деди. У, йўловчи автоуловида келаётганда ушбу манзарага гувоҳ бўлган ва бояги гумонда экан. Мен аниқлик киритиб шайх оламдан ўтибдилар, дедим.\n— Қанақа шайх?\n— Шайх ҳазратлари…\n— Қанақа ҳазрат?..\nКейин ўзим қўнғироқ қиламан… танишим билан хайрлашдим. У барибир шайхни билмасди…\nЖанозага келаётганларнинг охири кўринмасди. Яқин Шарқ мамлакатларидан бирида ярим асрдан кўп жуҳудлар билан ҳақ талашган, номи элларда достон бўлиб кетган афсонавий саркарданинг дафн маросимини ойнаи жаҳонда кўрган эдим. Большевиклар замонида ҳам арбоблар оламдан ўтганини эслайман. Тумонат одам бўларди. Мактаб болалари турли байроқчалар кўтариб қато-о-ор туришарди. Ясама бу дафн тадбирлари тезда унитилиб кетарди. Гўринг нурга тўлгур шайхда не хосият борки, бу қадар одам кўп. Улар бу шум хабарни кимдан, қаердан эшитганини айтиш қийин ҳозир.\nБеихтиёр кўзларимга ёш келди. Омманинг таъсири менга ҳам кўчган эди. Хуфтон диллар, маъюс нигоҳлар, афсус ва ўкинчлар… Мен уммон мисол чайқалиб турган издиҳом ичида туриб фожеанинг улканлигини англашга уринардим. Шайхнинг этагини тутиб ботилдан юз бура олган бир авлод саф тортиб турарди, истиғфор айтиб уламолар ҳукмини кутишарди.\nШайх ҳазратлари ким эди? Оддий бир инсон фарзанди бу қадар меҳр-муҳаббатга қандай эришиши мумкин? Мен тўда ичида ана шу ҳақда ҳам ўйлардим.\nШайх қанчалик нуфузи баланд бўлмасин, дунёга дил боғламади, ҳокимиятга интилмади. Қирғин барот уруш бўлаётган жойларда икки томонни яраштириш учун Ҳабашистондаги не-не нотинч ўлкаларга тинчлик олиб борди. Ислом, бу — тинчлик! Асрлар давомида Кавказда давом этиб келган хунрезликлар шайх ҳазратлари туфайли тўхтади. Кези келганда имом Шомилдек афсонавий йўлбошчига ҳам бўйсунмаган мағрур, жангари тоғликлар шайх ҳазратлари қошида юввош тортиб, қуролларини ташлаб тинч ҳаёт йўлига қадам қўйишди. Шайх ҳазратлари афғон жангариларининг шафқатсиз йўлбошчиси билан уруш кетаётган ҳудудда ёлғиз Оллоҳ ва Қуръон гувоҳлигида жонини гаровга қўйиб баҳслар олиб борди.\nПрезидентлар, давлат раҳбарлари, қироллар, вазирлар уни суҳбатига қулоқ тутишар, қабуллар уюштиришарди.\nУргутлик фақиҳ, мутасаввуф, кароматлари зоҳир Арабхон эшон дунёдан этак силтаб кетишларидан сал бурунроқ, худо кўнглига солиб, минг-минглаб шогирдларига: “Мендан сўнг Шайхни этагини қаттиқ тутасизлар” деб васият қилади. Доғистонлик беназир олим Муҳаммад Ҳабибуллоҳ: “Доғистон, Кавказ ва Ўрта Осиё уламолари бир овоздан унинг буюк олимлигини эътироф этишган.\nШайх ҳақида худди Имом Абу Ҳанифа шаънига айтилган фикрларни айтиш мумкин. “Унга фақат ё ҳасадгўй, ё жоҳил тил теккизади”\nШайхнинг сайтига хакерлар ҳужуми кетган лаҳзалар доктор Юсуф Қарзовий, доктор Али Қорадоғийлар шайх мухлислари ва ватандошларига савру тоқат сўраб таъзиялар жўнатдилар.\nШу кун Кўкчанинг Оқилон гузаридаги мотам иймон жой олган кўнгилларга кўчди. Шайхнинг энг яқин шогирд муридлари тобути қошида туриб йиғлади. Ўшу Андижон, арабу ажам, Кавказ, Доғистону Чеченистон мотам тутиб қайғурди. Водию Шошда бошланган хатми қуръонлар узоқ-узоқларда ҳам давом этди. Кавказнинг осмоўпар тоғлари орасида янграган Каламуллоҳ садолари ҳам шайх учун янгради.\nШайхнинг беқиёс улуғлиги унинг беҳад босиқлигида эди. Дунё не-не жиззаки, қизиққон номдор олимни, алломани кўрмади. Улар инсоният учун фақат мусибат ва муаммодан ўзга нарса келтиргани йўқ. Уларни номи тилга олинганда кўз ўнгингизда қонли урушлар, тул қолган аёллар, етим-есирлар гавдалана бошлайди. Шайх эса ҳаётини жангу жадалларни тўхтатишга бағишлади. Қон тўкиш барча динларда қораланади. Дин номидан, диннинг яратувчиси номидан аюҳаннос солиб арзимас сабаблар боис Одам фарзандлари бошини сапчадек узиб интернет тармоқлари орқали “мана кўринглар” дегандек намойиш этиб инсон зотини таҳликага солаётганлар, қўрқув ва исканжага ташлаётганлар билан енг шимариб баҳсга киришган зотларнинг энг одили, ҳақгўйи эди. Шайх жангга ҳеч қачон қурол кўтариб чиқмаган. Ўткир, бурро сўзлари, далил ва исботлари билан, оят ва ҳадислар билан ҳар қандай рақибни янглиш йўлдан кетаётганини исботлаб берарди. Агар у бизга мис бўлиб кўринаётган ашёни олтин деса, ўз сўзини асослаб бера оларди. Шайхнинг аксар мухлис, ихлосмандлари ана шу тоифа, яъни, бир эмаклаб “олим” бўлиб, кейин шайхнинг ваъзлари туфайли кўзлари очилган, тўғри йўлга кирган одамлар эди. Шу боис, унинг ихлосли шогирдлари беҳад кўп эди. Ер юзида 60 -70 йил изғиб, ортида қолганларга бир чолдевор қолдиришга қурбат кўрсатмаётган одамлар яшаётган заминда, шайхдан икки юздан ошиқ китоб мерос қолди. Икки юз китоб. Бу китоблар оддий инсонларни кундалик ҳаётларда амал қилиши керак бўлган йўл-йўриқлар, турли диний аҳкомларга ёзилган шарҳ, ўта нозик ва қалтис ҳолатларда қандай иш тутиш кераклиги ёзилган рисолалар, ҳадис ва илоҳий сўзлар тафсири… Хуллас, инсоннинг умр йўлида ҳар қадамда ас қотадиган йўлёритгич, дастурлар.\nБундай беминнат ҳиммат учун бутун шаҳар шайхни бошига кўтариб юришга тайёр эди.\nШайхнинг Оқилон гузаридаги ҳовлиси ҳамиша гавжум бўларди. Унинг дарвозаси тагида ҳар турли кимсаларни учратиш мумкин эди. Авом, калтафаҳм – думбул кимсаларни ҳам, толиби илмларни ҳам, мушкул аҳволда қолган кимсаларни ҳам, шайхни синаш учун фитна қўзғовчи ғаламисларни ҳам, дунёнинг нарига чеккасидан ўз саволига жавоб тополмай келган оввораю сарсон мусофирларни ҳам, бойларни ҳам, фақирларни ҳам, ўта тақводор зотларни ҳам, худодан қайтган муртадларни ҳам учратиш мумкин эди.\nКитоблар, рисолалар, илмий асарлар…\nҲали ҳеч ким билмаган, беозор болакай бу мартабага кўтарилгунча ана шу дунёда яшади. У ҳали даладан говмишига бир этак-бир этак хашак йиғиб келадиган Муҳаммадаъло бўлиб юрган кезлар теварак атрофдаги ҳаёт билан илоҳий асарлар, ҳукмларни, дастурларни солиштириб кўрар, хулосалар чиқаришга уринарди. Кейинроқ у камсонли тенгдошлари қатори мадраса тупроғини ялади. Мусофирчилик, мадраса ҳаёти уни тоблади. Муҳаммадаълонинг мадрасада кечган дамларини шундай эслашади:\nУ, илоҳиёт ҳақида сабоқ олишда пешқадам эди. Ҳаёт тарзи эса, орифона эди. Унинг руҳи баландларда учиб юрарди. Назаркарда зотлар уни кўрганда: “Бу бола ҳойнаҳой покдомон тасаввуф пиридан сабоқ олганми…” деган хаёлларга боришарди. Муҳаммадаъло илмни кундалик ҳаётга яқинлаштирди, кўнгилни — ҳаётини эса, руҳоний дунёга боғлади. Шу боис у, дин арбоблари билан ҳам, тасаввуф аҳли билан ҳам баҳсга кириша олар, энг нозик саволларга ҳам аниқ ва пухта жавоблар бера олар, бу билан дўстлари сони янада ортар, рақиблари эса, нафаси ичига тушиб кетар эди.\nТасаввуф йўлига кирган бир дарвиш унинг ҳузурига кириб шундай деди.Мен пиримдан вазифа олдим. Минг ракат намоз ўқиб Одам алайҳиссаломга бағишлашимни, яна минг ракат ўқиб Идрис алайҳиссаломга бағишлашим керак экан. Кейин яна шунақа амалларни узоқ давом эттиради. Шайх гапни охиригача эшитадилар ва дейдилар: “Бунча ишни қилиб ҳар кимга бағишлайверсанг, ўзингга нима қиласан.Ўзинг учун вақт топа оласанми”, дейди…\nПиқ-пиқ йиғлаётган эллик ёшлар атрофидаги киши диққатимни тортди. Худди ёш боладек бурнини тортиб қўяр, хаёли ўзида эмас – ўзи билан ўзи, томирлари туртиб чиққан қўллари билан иягини бир парча лойни пишитаётгандек тўхтовсиз эзғиларди, афтода бошини чайқаб нималардир дерди, аммо уни нималар деётгани эшитилмас, шундай бўлса-да, ички дунёсида юз бераётган ғалаёнлар нуқси унинг қиёфасида зоҳир эди. Назаримда у киши ҳозир маҳшаргоҳда эди. Тахминим рост бўлса, озмас – кўпмас, эллик йиллик ҳаётий тажриба билан бу кимса айни дамда атрофида ўзидек музтар турган беҳисоб кимсаларни кўрмаётган эди.\nЖомеъ томондан шаҳар қозисининг мунглуғ овози янгради. Қози овоз кучайтиргич орқали издиҳомни бошқаришга уринарди. Билишимча, тобутни масжид саҳнига олиб киришда муаммо чиққан эди. Одамлар, ёш-яланг, каттаю кичик тобут томон интиларди. Шу боис, тартиб бузилиб майитни кўтариб олға силжиш имкони бўлмаётган эди.\n“Эллик метрлар масофага бир ярим соат вақт кетди, бу туришда шайхимизни сўнгги манзилларига қўйишимиз ғайри имкон”, дерди қози ҳирқироқ овозда.\n— Йўлни очинглар! Илтимос қиламан сизлардан! Қозининг гапи қани бировининг қулоғига кирса.\nОломон, бу — олмон.\nОвоз кучайтиргичдан қозининг йиғи аралаш овози атрофга тараларди. Қози ҳам осмондан тушган эмас, худди биздек хом сут эмган банда, шайхимизнинг муҳибларидан бири, аммо вазият тақозосига кўра ҳозир у ана шу ғамга ботган оломонни бошқариши лозим. Жилла қурса, у ўзини қўлга олиши керак.\n— Жон, укалар! — дея, ёш-ялангга ялинарди қози, кейин мусибат пайти кишини сабрга ундайдиган оят, ҳадисларни келтирар, гоҳ ўзини тутолмай қаттиқроқ ҳам гапириб юборарди.\nОломон денгиз бўлиб чайқаларди. Жомеъ саҳнида нималар юз бераётганини фақат тахмин қилиш мумкин.\nҲеч қанча ўтмай жомеънинг ичкарисидан овоз кучайтиргич қозининг йиғи аралаш овозини кўчада ҳайрону лол турган кимсалар томон яна етказарди. Таниш йиғи қулоқлари остида янграганда оломон яна шамол қутуртирган уммондек, безовта бўлиб жонлана бошларди. Кўкча Кўкча бўлиб бу қадар ўкирик ва йиғини, қадди дол эр кишиларни кўрмаганди. Эҳтимол, қачонлардир бу шаҳар эгалари жон ва моллари омон қолиши илинжида ёвга шаҳар дарвозаларини очиб бериб, душманга нон ва туз тутган шармандали кунлар ҳам эл пана пастқамда, кўздан панада худди шундай мотам тутгандир…\nЎрта Шарқ мамлакатларида чавгон ўйинларида ҳам бу қадар оломон тўпланмас эди. Подшоҳи аъзамнинг чопарлари шаҳар кўчаларида изғиб, “Эшитмадим деманг-ла-ар!..” дея жар солиб чорлаганда ҳам бу қадар киши кўчага отилмасди. Сайилларда, кўпкариларда, қирқ қозонда ош дамлаб чорлаганда ҳам бундай издиҳом тўпланмасди. Икки йил бурун чипталари сотилиб меҳмонхонаю айш-ишратлари шай бўлган катта футбол ўйинларининг ҳал қилувчи мусобақасида иштирок учун келадиган ишқибозлар тўдасию ҳайқириқлари ҳам бугунги кутилмаган йиғин олдида ҳеч нима.\nЖаноза намози пешиндан ярим соат бурун ўқилди. Одамларни тинчитиш, вазият издан чиқиб кетмаслиги учун бўлса керак, ҳали ярим соат вақт борлигига қарамай азон садолари янгради. Оллоҳнинг ҳукми улуғ. Пешин намози улкан жамоат бўлиб адо этилди. Охири кўринмас намозхонлар ичида мен ҳам қўл қовуштириб Оллоҳга юзландим. Кейин. Кейин шайх ҳазратларининг жанозаларига ҳозир бўлиш эълон қилинди. Жаноза намозини муфтий ҳам, қози ҳам ўқимади. Қозининг ҳирқираган овози янгради: “Азизлар, устозимиз, ҳурматли шайхимизнинг жанозаларини фарзанди аржуманлари Исмоилхон ўқиб берадилар”.\nОломон жунбушга тушди. Яна йиғи-сиғи, ўкириклар.\nОллоҳу акбар! Исмоилхон қиблагоҳи жанозасини ўқирди. Улуғ зотнинг фарзанди. Мусибатнинг залвори ҳозир кўпроқ унинг елкаларида. Аммо ҳозир сафнинг олдида намозда унинг овози шайхнинг ҳаётлик пайтларидагидек ўктам янграрди. Исмоилхон минг-минглаб намозхонлар олдида туриб Ҳақнинг фарзини, падари наздида фарзандлик бурчини адо этарди.\nШайх ҳазратларининг руҳлари шу кун шод бўлди, деб ўйладим. Икки киши сохта гувоҳлик берса бу дунёда не ҳукмлар амалга ошмайди. Минг-минглаб ёш-яланг, орифу обид, мазлуму мусофир, олиму муфассирлар, оддий инсонлар чин дилдан яхшиликларига гувоҳлик бериб турган зотнинг руҳи суюнмай йиғлармиди?..\nШайх ҳазратлари узоқ умр кўрдилар деб бўлмайди. Аммо, 63 йил камми?\nМен худди инсоннинг қон томирларидек буралиб, илдизлари ер қаърига сингиб кетган минг йиллик чинорларни кўрганман. Мингга кирган,- дея таърифи келтирилган арча қошида, “Наҳот шу дарахт ўн асрлик талотўмларга гувоҳ бўлган бўлса” деган ўйлар билан андишаларга борганман. Неча юз йил ер юзида тентиган қарғани Дўмбиробод боғида ҳам, Зомин тоғларида ҳам, совуқ забтига олганда шаҳар кўчаларида ахлат уюмлари орасида қарр-қаррлаб юрганини кўрганман. Ер юзида кўп йиллар судралиб юрган, қартайиб қолган тошбақаларгада гувоҳ бўлганман.\nТошкентни титратган бу жаноза ҳақида ҳали ҳануз ҳар хил гаплар юради.\n— Уларнинг аксарияти томошабин эди, — дейди, ўша куни уйидан кўчага чиқмаган бир дўстим.\nЭҳтимол, шундай. Ўша, дўстим айтаётган томошабинларнинг бири мен эдим. Шу кун менинг кўр кўзларим очилди. Ҳаётга, одамларга, тириклик аталмиш неъматга бошқача қарай бошладим. Кўкча, Эски Жўва кўчаларида денгиздек чайқалган юз минглаб қалблар ҳам ўзларида шундай туйғуларни ҳис этди.\nЙиллар ўтар. Одамлар, менинг дўстим айтганидек, кўп тамошаларга гувоҳ бўлар. Аммо, у тамошалар…\n“Ўрхон Жамол ўзбек халқининг дўсти эди” – Озодлик радиоси хабари\nХасан Эрбобоев: Бир қабр йиғлайди Чустда соғиниб (“Ўтганлар ёди” туркумидан)\nАбдуфаттоҳ Маннопов: Адабиётшунос олим Ботир Норбоев хотирасига (1)\nИсмат Хушев билан юзма юз 25 февраль 2019 йил Канада\nМуаззам Иброҳимова: Бахтинисо энди орамизда йўқ – “Ўтганлар ёди” туркумидан\nҚодиржон Ботиров 62 ёшида Украинада вафот этди…\n01/23/2017 at 12:10 AM\nУзбекистон халки ШАРОФ РАШИДОВ улганида КУМИШ нималигини курган эди, 2015 ва 2016 йилда эса ШАЙХни ва ПРЕЗИДЕНТни кумиб, ажабо УЗБЕКИСТОНда хам улим хак экан, мусулмонча оммавий кумиш мумкинлигини сезди….\n01/20/2017 at 5:06 PM\nШайх арабларга яхши хизмат килди.\n01/20/2017 at 1:57 PM\nHalkimizning mana shunday ibratli olimlari hakida kancha makola va gozal fikrlar yozilsa ham ozlik kiladi …\n01/20/2017 at 1:43 PM\nБу йукотиш нафакат Узбекистонни балки бутун дуне мусулмонлари хаттоки узга дин вакилларини хам махзун килган. Бу хам буюк Оллохдан.\nХазратдан келажак учун бекиес неъмат, китоблар колди. Кодиру Кайюм булган зот устоздан рози булсин.\nLeave a Reply to Fazliddin Yokub


Шу ишларни 15 йил олдин бошлаганимизда болаларимизнинг савияси бошқача бўларди – Мирзиёев | Qalampir.uz\nШу ишларни 15 йил олдин бошлаганимизда болаларимизнинг савияси бошқача бўларди – Мирзиёев\nЖамият\t23 Апрель 20:26 5575\nЎзбекистон Республикаси Президенти Шавкат Мирзиёев Тошкент шаҳридаги Технопаркда ишга туширилган янги корхоналарни бориб кўрди. Бу ҳақда Президент Матбуот хизмати хабар бермоқда.\nМаълум қилинишича, бу ерда умумий қиймати 365 миллион доллардан зиёд бўлган 17 та лойиҳа жойлаштирилган бўлиб, шундан 6 таси ўтган йили фойдаланишга топширилган эди. Бу йил бошида яна 4 та корхонада қурилиш-монтаж ишлари битказилган. Айни кунларда синов режимида маҳсулот тайёрланмоқда.\n“Бу корхоналарнинг, албатта, иқтисодий аҳамияти катта. Лекин мени кўпроқ қувонтирадигани ёшларимизнинг малакаси, ишончи. Ҳозирги ёшлар ўқиган пайтларда бунақа станоклар йўқ эди. Шу ишларни 15 йил олдин бошлаганимизда болаларимизнинг билими, савияси бугун умуман бошқача бўларди”, дейди Шавкат Мирзиёев.\nҚайд этилишича, фурнитура ва аксессуарлар лойиҳасининг қиймати 20 миллион доллар. Бунинг эвазига бино мукаммал таъмирланиб, Туркиядан замонавий ускуналар келтириб ўрнатилган. 450 та иш ўрни яратилган. Корхона эшик ва ромлар учун йилига 6 миллион дона фурнитура ва аксессуар ишлаб чиқариш қувватига эга. Бу 10 миллион долларлик импорт ўрнини тўлдириш, 3 миллион долларлик экспорт имкониятини беради.\n“Алюмин композит панеллар корхонаси ҳам иқтисодий самарадор. Унда тайёрланадиган 432 минг дона маҳсулот 10 миллион долларлик импорт ўрнини тўлдириш, 3 миллион долларлик экспортни таъминлаш имконини беради. Бунинг учун 2 миллион доллар эвазига Хитой технологияси ўрнатилган. 80 та иш ўрни яратилган”, дейилади хабарда.\nПрезидент шу билангина чекланмасдан, янги лойиҳалар ишлаб чиқиш, қўшилган қиймат яратадиган маҳсулотларга эътибор қаратиш зарурлигини таъкидлади.\n14 Октябрь 18:54 31335\n14 Октябрь 17:48 30137\n13 Октябрь 23:05 29322\n14 Октябрь 20:43 23870\n15 Октябрь 12:14 22879


Ҳазм аъзолари касалликларини келиб чиқишида турли физик, кимёвий,микробиологик омилларнинг салбий таъсирлари, спиртли ичимликлар ва айниқса рационал оқватланиш тартибларини бузилиши сабаб бўлади.\nҲазм аъзолари касалликларида қуйидаги таом ва овқат маҳсулотлари тавсия этилмайди: иссиқ нон ва нон маҳсулотлари, ёғли гўшт, қовурилган таомлар, кучли гўштли шўрвалар, жўҳори, перловка ёрмалари, мош, нўхатдан...\nКоринда йиғилса дам..\nҚорин дам бўлиши безовта қилганида ёғсиз, мевасиз йогурт енг. Харид вақти маҳсулот қадоғига диққат қилинг, ёғлилик фоизи кам бўлишидан ташқари, қанд миқдори ҳам оз бўлиши лозим.\nБўлажак онада гастрит бўлса\nOғриқ ўз-ўзидан пайдо бўлмайди, бунга стресс, ҳаддан ташқари муздек газли ичимлик ёки қайноқ чой, нордон шарбат, аччиқ ёки ёғли овқат ейиш, тановулнинг кечикиши сабаб бўлади. Бундай пайтда тиззаларни қоринга...\nМетаболизмни тезлаштиришнинг 10 усули\nҲар бир инсонда у ҳар хил: кимдир сув ичса ҳам семиради, бошқа биров ёғли овқатларни бемалол ейди-ю, бир кило ҳам семирмайди. Қуйида метаболизмни яхшилайдиган усуллар ҳақида гаплашамиз.\nСурункали холециститда парҳез овқатланиш муҳим ўрин тутади. Чунки унинг ёрдамида ўт ҳосил бўлиши ва унинг ажралиш жараёнларини ўзгартириш мавжуд. У ўт пуфагига осойишталик яратиши ёки унинг фаолиятини кучайтириши...


ЎТКИР ҲОШИМОВ “УМР САВДОСИ”\nСиз бу ердасиз: Бош сахифа / Ахборот хизмати / ЎТКИР ҲОШИМОВ “УМР САВДОСИ”\nЎткир Ҳошимовнинг “Умр савдоси” китобига кирган қатор ҳикояларни мамнуният билан ўқиб чиқдим. Уларда инсон қисматидаги бурилишлар, буюклик ва тубанлик, садоқат ва хиёнат, яхшилик ва ёмонлик хуллас тирик одамлар тасвири бор.\nОдамзод қисматини тасвирлашдан кўра “воқеанавислик, тўқимакашлик” болалаб кетган бугунги адабиётда Ўткир Ҳошимовнинг асарларни, ҳикояларини ўқиб маънавий озуқа оласан киши. Ҳикоялари ихчам, ёзилганлиги учун уларда кучли фалсафа, чуқур психологияни, содда тушунарли тилда акс эттирилган учун ҳам китобхонларга ҳикоялардаги воқеликлар ортига беркинган маъно-мазмунни англаб олиш қийинчилик туғдирмайди, ҳазми осон.\nБироқ Ўткир Ҳошимовнинг асарларида мураккаб ҳолатлар тасвири, айниқса ўзбек халқига хос бўлган бағрикенглик, одам шинавандалик, садоқат, тақдир синовларига кўникиш, сабрли бўлиш тушунчалари аниқ ва ишонарли ҳаётийликка яқин ёзилган. Бунга “Янги”, “Урушнинг сўнгги қурбони”, “Туш”, Адибнинг асарларидаги ноодатийлиги воқеалар уларнинг тасвири адиб тилидан баён қилинади. Бунга биргина “Гилам пайпоқ” ҳикоясини мисол қилиш мумкин.\nАдибнинг китоблари аллақачон ўқувчиларга манзур бўлиб улгурган десам муболаға бўлмас. Лекин шунга қарамасдан мен қайта ва қайта ўқишларини тавсия қилган бўлардим. Зероки адибнинг барча ёзганлари ҳаёт ҳақида ўйлашга унинг мазмунини англашга ундайди. бундайин асарларни ўқиб ўзингга қўшимча энергия куч оласан киши. Энг муҳими – шу!


АҚШ Президенти Жорж Буш Иккинчи жаҳон уруши ниҳоясига етганинг 60 йиллигига бағишланган маросимда иштирок этиш мақсадида Москвага борди.\n21 январ 2021, Тошкент вақти: 09:50\nЭртага ўтказиладиган ушбу маросимда жуда кўп давлатлар раҳбарлари иштирок этади. Москвада Бушнинг Россия Президенти билан учрашиши ҳам кутилмоқда.\nБугун эрталаб Буш Ҳолландияда америкалик ҳарбийлар қабристонини бориб зиëрат қилди. Ғалаба куни муносабати билан сўзлаган нутқида жумладан бундай деди:\n“Бугун осойишта май тонгида бу ерда биз озодлик курашининг буюк ғалабасини нишонлаяпмиз. Биз бу ғалаба учун жуда кўп қурбонлар бердик”.


Британиялик "оқ танли бева" Найробидаги ҳужумларда иштирок этганми? - BBC O'zbek\nБританиялик "оқ танли бева" Найробидаги ҳужумларда иштирок этганми?\nImage caption Саманта Льютуэйт Лондон метросида ўзини портлатган Жермейн Линдсининг беваси бўлиб, "оқ танли бева" лақабини ҳам олган.\nБаъзилар британиялик Саманта Льютуэйтни Westgate савдо марказидаги отишмада кўрганларини айтишган.\nУ 2005 йил 7 июлда Лондон метросида ўзини портлатган Жермейн Линдсининг беваси бўлиб, "оқ танли бева" лақабини ҳам олган.\nЎтган йили уни Кениядаги Мумбас сайёҳлар шаҳрида портлаш содир этишга уринганликда гумон қилишганди.\nБироқ уни илгари таниган кишилар Самантанинг айбдорлигига ишонгилари келмайди.\n"Биз таниш бўлганимизда унинг шундай мураккаб террористик амалиётга қатнашиш салоҳияти борлигини билмаганман. Бу мени қўрқитади ҳам. Балки уни бунга мажбур қилишгандир? Кўп саволларга жавоб йўқ. Мен тасаввур қилолмайман ўша мен билган Саманта шу ишларни амалга оширганига. Бу амалиётда қатнашиш учун жуда тажрибали киши бўлиш керак",- деб айтади Эйлсбери шаҳри собиқ ҳокими Раж Хон.\nХўш, "Аш-Шабаб" ва унинг аъзолари, жумладан Саманта Льютуэйт халқаро терористик ташкилотларга қанчалик алоқадор?\nМаълумотларга кўра, Аш-Шабаб таркибида америкалик, британиялик, скандинавия мамлакатлари ва бошқа давлат фуқаролари бор.\nТаҳлилчилар ўз манбаларига таяниб айтишича, "Аш-Шабаб"га АҚШдан келувчи жангариларнинг доимий оқими мавжуд.\n"Марказий Жосуслик хизмати ходимлари менга "Аш-Шабаб" таркибидаги америкалик жангариларнинг сонини анча қисқартиришга муваффақ бўлганларини гапириб беришди. Бироқ улар хориждан келиб қўшилаётган жангарилар оқимини бутунлай тўхтатишга қодир эмасликларини тан олишмоқда", деб айтади америкалик ёзувчи Жеймс Фергюсон.\nАфрика Иттифоқи аскарлари "Аш-Шабаб" кучларини Сомалининг асосий шаҳарларидан сиқиб чиқаряпти.\nЖангарилар назорати остидаги ҳудуд аҳолиси эса исломийларнинг ўта қаттиққўл сиёсатидан норозидирлар.\nШунингдек жангарилар ҳали ҳам Кения чегарасидан ўтиб, ҳужум қилишга қодир.\n"Аш-Шабаб" хориждан жангариларни ўзига чорлашда давом этмоқда.\nХавфсизлик ходимлари Найробидаги портлаш айбдорларини қидиришда давом этар экан, бошқа мамлакат хавфсизлик хизматлари, жумладан Британия ҳам ўзидаги маълумотлар орқали жавобсиз қолаётган саволларга жавоб топишга уринмоқда.\n"Оқ танли бева"нинг Найробидаги ҳужумда иштирок этганлиги ҳақидаги маълумотлар эса ўз тасдиғини топганича йўқ.


“Спутник V” вакцинаси қайси хорижий давлатларда ишлаб чиқарилади - 20.10.2020, Sputnik Ўзбекистон\nКоронавирусга қарши Россиянинг “Спутник V” вакцинасини бешта хорижий давлатда ишлаб чиқариш йўлга қўйилади. 20.10.2020, Sputnik Ўзбекистон\n13:48 20.10.2020 (янгиланди: 16:45 01.04.2021)\nТОШКЕНТ, 20 окт — Sputnik. Коронавирусга қарши “Спутник V” вакцинасини бешта хорижий давлатда ишлаб чиқариш йўлга қўйилади. Бу ҳақда Россия тўғридан-тўғри инвестициялар жамғармаси раҳбари Кирилл Дмитриев маълум қилди.\n“Жорий йил декабрида катта ҳажмларда етказиб бера олишимизни тасдиқлаймиз. Вакцинани Ҳиндистон, Бразилия, Корея, Хитой ва яна бир мамлакатда ишлаб чиқарамиз”, - деди у. Унинг сўзларидан РИА Новости иқтибос келтирган.\n14 Октябр 2020, 17:34\nДмитриев маҳаллий тартибга солувчилар Россия вакцинасини қанчалик тез маъқуллаши борасидаги масала борлигини таъкидлади. Қолаверса, тартибга солувлар вакцина синовлари ўтказилаётган мамлакатлар маълумотларидан фойдаланишлари муҳимдир.\nШунингдек, Дмитриев Аргентина ва Перу билан “Спутник V” вакцинасини етказиб бериш тўғрисидаги битим имзоланганини маълум қилди.\n“Декабрдаёқ Лотин Америкасига етказиб беришни бошлай оламиз деб ҳисоблаймиз”, - дея қўшимча қилди у.\nРоссия дунёдаги биринчи коронавирусга қарши “Спутник V” вакцинасини август ойида рўйхатга олди. У Гамалея номидаги марказ томонидан яратилган ва Россия тўғридан-тўғри инвестициялар жамғармаси билан ҳамкорликда ишлаб чиқарилмоқда. Вакцинанинг рўйхатдан ўтказилган кейинги синовлари Россиядан ташқари Беларусь, Венесуэла ва БААда ўтказилмоқда.


Туркум: Шахсий блог\nҚайтинг, ёки Россияга мен ҳам бораман!\nУзоқ-узоқларга қарайман тонгда, Қизарган уфққа дардим айтаман Мен бу уйлардан чарчадим ота, Қайтинг, ёки Россияга мен ҳам бораман!\n01/06/2016 Админ Шахсий блог.\n“Болалар уйининг боласи асфальтга она суратини чизди ва унинг бағрига кириб ётди. Онага хурмат сабаб хатто пойафзалини ечди”. Ҳар қандай бағритош инсоннинг юрагини эзадиган даражадаги бу сурат интернет тармоқларида юқоридаги изоҳ билан машҳур бўлди. Аммо кўп ўтмай, изоҳнинг асоссизлиги маълум бўлди. Эронлик сураткаш Баҳореҳ Бишех ўз зеҳни билан оддий бир...\n07/05/2016 Админ Шахсий блог.\n8 ёшли фарзандини ҳам сўрашса 6 ёшман дегин, деб метро йўлагидан ўтказадиган, автобусларда ўсмир боласига пул тўлаш у ёқда турсин, ўзига йўлкирани ярмини аранг берадиган халқимиз кўз ўнгимдан ўтди. Ич-ичимдан зил кетдим\n06/05/2016 Админ Шахсий блог.\nМеҳнат мигрантлари ишдан кейин бир оз вақт интернетга кириб ҳордиқ чиқаришади. Гуруҳимизда бир-бирлари билан визуал мулоқотлар,бирор мавзуда муҳокамалар ва ҳангомалар қилишади. Баъзан эса уларнинг беғараз ҳазил-ҳузиллари мана шундай "ижод" намуналарига ҳам сабаб бўлади.\n15/03/2016 Админ Шахсий блог.\nАслида бу дунёда ҳаммамиз ҳам мусофирмиз… Гап бизни Ватандан олисда яшаётганимизда эмас, барчамизни муштарак жиҳатимиз борлигида: қаерда яшамайлик, ким бўлмайлик, туйғуларимиз ўхшаш, ҳисларимиз, кечинмаларимиз яқин… Мусофирларнинг бир умиди бор – ДИЙДОР. Она-Ватанидан, дўсту ёрлардан, айниқса, яқинлардан йироқда юрган инсонни дийдорнинг умиди руҳлантириб туради. Қалбга қувват берадиган ҳам, танни ҳаракатга...\n06/03/2016 Админ Шахсий блог.\nМени хоин деб атанг!\nБугун миллионлаб меҳнат муҳожирлари Россияда қийин аҳволда. Айни ўқийдиган, талабалик гаштини сурадиган даврида ўзларининг тўйи учун 12 соатлаб оғир шароитларда ишлаяпти. Айни дўстлари билан ўйнаб-куладиган ёшида совуқ ўлкаларда тер тўкиб, топган пулини рўзғорини бутлашга сарфлаяпти. Умрининг энг гуллаган чоғларини мусофирчиликда армон билан, соғинч билан, ўкинч билан ўтказишаяпти.\nАдмин Шахсий блог.


Миллионерларнинг сирлари | Megadunyo.UZ\n1. Ақлли миллионерлар битта аёлга уйланишади ва умрларининг охиригача у билан яшашни афзал кўришади.\nЧунки бошқа аёлга илакишиш уларни маънавий ва молиявий қашшоққа айлантириб қўйишидан қўрқишади.2. Тадқиқотлардан маълум бўлишича, харажатлар қатъий назорат қилинадиган оилалардан миллионерлар кўпроқ етишиб чиқар экан. Аксарият миллионерлар кўп вақтини келажакдаги молиявий режаларга сарфлашларини айтишган.\n3. Америкада шундай қоида бор: “Пули бор одамни кўрсанг унга ҳасад қилма. Яхшиси, сен ҳам пул топишга ҳаракат қил”.\n4. Ҳақиқий миллионерлар болаларини талтайтиришмайди. Улар фарзандлари учун фақат бир нарсагагина пулни аяшмайди. У ҳам бўлса, ворисларининг таълим олишлари. Болаларнинг эркаликлари, қимматбаҳо ўйинчоқлар учун пул сарфлаш мутлақо мумкин эмас.\n5. Миллионерлар ўта катта уй сотиб олмасликка ҳаракат қиладилар. Биринчидан, бу улар учун катта сарф-харажат дегани, иккинчидан, Европада катта уй сотиб олиш одобдан эмас.\n6. Америкалик миллионерларнинг 50 фоизи нархи 25 минг доллардан қиммат бўлмаган машиналарда юришади. Миллионерларнинг 20 фоизи 20 минг доллардан юқори нархга машина сотиб олмаган. Миллионерларнинг учдан бир қисми эса минилган машиналарни сотиб олишади.\n7. Дунёдаги миллионерларнинг 80 фоизи ўз меҳнатлари орқали миллионерга айланишган, 20 фоизи эса миллионларга мерос туфайли эришишган.\n8. Миллионерларнинг 20 фоизга яқини олий маълумотли эмас, 6 фоизи фан доктори даражасини олган, 8 фоизи ҳуқуқшунос, 6 фоизи эса тиббий маълумотга эга.\n9. Миллионерлар ўртасида қандай қилиб дастлабки миллионни топиш мумкинлиги борасида сўров ўтказилганида энг кўп берилган жавоб қуйидагича бўлган: “Доимо ишланг! Ҳамма нарса тўлалигича сизнинг назоратингизда бўлсин, пулингизни ҳеч кимга ишонманг!”\n10. Одатда миллионерлар пулларини ўзлари учун сарфлашдан кўра уларни даромад топишга йўналтиришади. Миллионер ҳар йили даромадининг 20 фоизга яқинини янги ишларга сарфлайди.


Ўзбекистон президенти Шавкат Мирзиёевнинг топшириғига мувофиқ, жорий йил 2 май куни Туркияга коронавирус инфекцияси тарқалишини бартараф этиш учун зарур бўлган тиббий буюмлардан иборат инсонпарварлик ёрдами юборилди.\nЎзА хабарига кўра, Туркияга инсонпарварлик ёрдамини юбориш тўғрисида қабул қилинган ҳукумат фармойишига асосан “Uzbekistan Airways” томонидан ажратилган юк самолётида Истанбул шаҳрига Ўзбекистонда ишлаб чиқарилган бир марталик респиратор Ecos N 95 тиббий ниқобидан бир миллион дона етказиб берилди.\n“Мамлакатлар коронавирус инфекциясининг шиддатли тарқалишига қарши курашишда яқиндан ҳамкорлик қилиб келмоқда. Президентимиз ташаббуси билан муборак Рамазон ойида Туркияга шундай оғир кунларда кўрсатилган ёрдам Ўзбекистон билан Туркия ўртасидаги қардошлик муносабатлари юқори даражада эканидан далолатдир”, дейилади хабарда.\nБундан олдин, Ўзбекистон ҳукумати Ҳиндистонга мобил кислород концентраторлари тўпламлари ва турли дори воситаларидан таркиб топган инсонпарварлик ёрдамини юборганди.\nҲиндистон ва Туркиядан келаётганлар бепул антиген тест топшириши йўлга қўйилади


Тошкентда фуқаро “Яндекс” таксининг “Малибу”сидан фойдаланиб, одамларни чув туширди - 25 Февраля 2021 - www.SheJoT.CoM\niphone, Mihaelhgc, Bogdanlex, Bogdanpxa, DewayneGap, Bogdanzuw, Bogdankbb, Bogdanlxu, Bogdanghq, Bogdanhwj, Bogdanool, Bogdangjo, rosellakc1, debrapj60, martinhi4, yvetteyg2, loisbd11, kaylavv4, tashaat18, ernestinexk16, cynthiank2, jefferyvv60, Bogdanfin, Bogdangaf, jeniferma60, groure, wendyvl11, elorken, arendtaxi, Lizanut\nГлавная » 2021 » Февраль » 25 » Тошкентда фуқаро “Яндекс” таксининг “Малибу”сидан фойдаланиб, одамларни чув туширди\nТошкентда фуқаро “Яндекс” таксининг “Малибу”сидан фойдаланиб, одамларни чув туширди\nМЧЖда катта дизайнер бўлиб ишлайдиган, муқаддам бир неча бор судланишга ҳам улгурган 28 ёшли йигит "Яндекс” таксининг "Малибу”сидан фойдаланиб, "olx uz”га эълон жойлаган сотувчи ва телефон аппаратини ҳарид қилмоқчи бўлган фуқарони чув туширди. Бу ҳақда Тошкент шаҳар судининг Жамоатчилик ва ОАВ билан ҳамкорлик бўйича бош консультанти Садоқат АЛЛАБЕРГАНОВА хабар қилди…\nСудланувчи Тошкент шаҳар Миробод тумани Афросиёб кўчасида бир қизга 2 дона "Iphone12 ProMax” русумли уяли алоқа воситаларини сотишини айтиб, уни алдайди. Қиздан жами 2540 АҚШ долларини олиб, ваъдасини бажармай, пулларни ўз эхтиёжига ишлатиб юборади.\nБундан ташқари, йигит Яшнобод тумани, Мирзо Улуғбек кўчасида жойлашган кафелардан бирининг ёнида яна бир фуқаронинг ишончига киради. Ундан уч дона жами 4.500 АҚШ доллари бўлган "Iphone12 ProMax 256 gb” русумли уяли алоқа воситаларини эгалаб, ўн дақиқа ичида пулларини олиб келиб беришини айтиб, воқеа жойидан яширинади.\n"ИНТЕРНЕТ ТАРМОҒИГА ЭЪЛОН ЖОЙЛАШТИРДИМ”\nСудда судланувчи дастлаб айбига умуман иқрор бўлмади…\n— Аниқ исмини эслай олмайдиган танишим менга АҚШдан "Iphone 12 Pro Max” русумли уяли алоқа воситасини донасини 1270 АҚШ долларидан олиб келиб беришини айтганди. Ушбу уяли алоқа воситаларини АҚШдан олиб келиб бериши мумкинлиги тўғрисида "olx uz” интернет тармоғига эълон жойлаштирдим. Шу орада менга бир қиз эълон бўйича қўнғироқ қилди ва телефон аппаратлари ҳақида сўради. Келишиб олиб, у билан учрашдик, унга "Iphone 12 pro max” уяли алоқа воситалари қандай бўлишини кўрсатиш мақсадида "olx uz”да берилган эълонлардан бирига қўнғироқ қилдим. Сўнг Ойбек метроси олдидаги кафеда эълон эгаси билан учрашдик. Қиз телефон аппаратларини кўрди ва сотиб олишга рози бўлди. Олдиндан тўлов сифатида 2 та телефон аппарати учун 2.540 АҚШ доллари берди. "Телефон аппаратларини 30 кун муддат ичида олиб келиб бераман”, дедим. Қиз рози бўлди, аммо ўша куннинг ўзида қиз кутилмаганда "пулларимни қайтариб беринг”, деб қолди. "Пулни танишимга телефонларни АҚШдан олиб келиш учун бериб юбордим”, дедим. Аммо қиз телефон аппаратларини ёки пулларни дархол беришимни сўради. Бу 2 та телефон аппаратлари 2020 йил охирида етиб келди, ҳар бири учун 1.350 АҚШ доллари бердим. Қизнинг илтимосига кўра, бу аппаратларни синглисига бериб юбордим…\n"НОМАЪЛУМ БЎЛГАН ЖОЙГА КЕТДИ ВА ҚАЙТМАДИ”\nСудда иккинчи жабрланувчи қуйидагиларни баён қилди…\n— Дубайга дам олиш учун боргандим. Қариндош ва танишларим телефон аппаратлари олиб келиб беришимни сўрашганди. Шу боис танишларим учун 6 дона "Iphone 12 PRO MAX 256” русумли телефонларни ҳар бирини 1420 АҚШ доллардан сотиб олдим. Ўзбекистонга қайтганимда, 3 донасини қариндошларимга сотиб юбордим. Қолган 3 донасини сота олмадим ва "olx uz” ижтимоий тармоғига эълон жойладим. Уларнинг ҳар бирига 1515 АҚШ долларидан нарҳ қўйдим. Орадан вақт ўтиб, эълон бўйича бир киши қўнғироқ қилди. Ушбу 3 дона телефонларни сотиб олмоқчи эканини айтди. Яшнобод туманида жойлашган кафе олдида учрашишга келишдик. Йўлда келаётганимда ҳаридорга қўнғироқ қилганимда, кафе олдида оқ рангли "Малибу”да кутиб ўтирганини айтди. "Малибу-1” турганини кўриб, машинамни ўша машина олдида тўхтатдим. Машина ойнасини тақиллатганимда телефонда гаплашган одамим очди. Бироз вақт гаплашдик, "телефонларни "шеф”им ва оиласи учун олмоқчиман”, деди. Ҳар бири учун 1500 АҚШ доллар бериши ва аввалдан текшириб олишини айтди, рози бўлдим. "Кутиб туринг”, дея "Малибу-1”ни ёқиб қолдирди. "Текшириб дарҳол қайтаман”, дея 3 дона "Iphone 12 PRO MAX 256”ни олиб, номаълум бўлган жойга кетди ва қайтмади.\n"ЯНДЕКС” ИЛОВАСИ ОРҚАЛИ ЧАҚИРГАН”\n"Машина кимники бўлган?” деган савол туғилиши табиий. Мазкур саволга жавобни судда сўроқ қилинган гувоҳнинг баён қилганларидан топасиз…\n— Судланувчи билан ҳодиса содир бўлган вақтдан бир неча ой олдин танишиб қолганмиз. Биринчи марта мени "Яндекс” иловаси орқали чақирган ва кейинчалик тез-тез қўнғироқ қилиб чақириб турган. Шу сабабли унга ишонишни бошлагандим. Кунларнинг бирида яна чақирди ва кечга яқин бирга овқатланишни таклиф қилди. Яшнобод туманида жойлашган кафега бордик, тановул қилиб ўтирганимизда "Машина калитини бир неча дақиқага бериб тур”, деди. Олдига иш юзасидан одам келаётганини билдирди. Унга ишонганим боис калитни бердим. Аммо машинаси кўриниб турадиган жойга ўтириб, машинанинг бир қисмини кўриб турдим. Орадан бир неча дақиқа ўтгач, менга қўнғироқ қилиб, кетаверишимни айтди. Машинага ўтирганимда эса олдимга бир киши келиб, ишончимга кириб қолган танишимни сўради ва бўлган воқеаларни айтиб берди. Шунда ишонч билдирганим фирибгар эканини тушуниб етдим.\nШерзод ЭШМАТОВ, жиноят ишлари бўйича Тошкент шаҳар Яшнобод туман суди судьяси:\n— Суд иш бўйича тўпланган далилларга асосланиб, судланувчининг содир қилган жинояти ўз тасдиғини топган ҳамда судланувчининг кўрсатмасидан ташқари далиллар билан исботланган, деб ҳисоблайди.\nСудланувчиЖКнинг 168-моддаси 3-қисми "б” бандида назарда тутилган жиноятни содир этганликда айбдор деб топилди. ЖКнинг 59-моддаси 8-қисми ва 61-моддасига асосан жиноят ишлари бўйича Фарғона шаҳар судининг 2021 йил 18 февралдаги ҳукми билан тайинланган озодликни чеклаш жазосини қисман қўшиш йўли билан, узил-кесил 6 йил муддатга озодликдан маҳрум қилиш жазоси тайинланди. Жазони ўташ учун қаттиқ тартибли колонияларга юборилиши белгиланди.\nКатегория: JINOYAT VA JAZO / ЖИНОЯТ ВА ЖАЗО | Просмотров: 41 | Добавил: iphone | Теги: #newsuz, #новости, #Yangilik, #uznews, #xabarlar, #news, #habarlar, #ahborot, #Yangiliklar | Рейтинг: 0.0/0


МОҚда навбатдан ташқари йиғилиш бўлиб ўтди / Olamsport.com\nМОҚда навбатдан ташқари йиғилиш бўлиб ўтди\nМиллий олимпия қўмитасида навбатдан ташқари конференция бўлиб ўтди.\nУнда Ўзбекистон Республикаси Бош вазири Абдулла Арипов, Ўзбекистон президентининг фан, таълим, соғлиқни сақлаш ва спорт масалалари бўйича маслаҳатчиси Абдужаббор Абдувоҳидов, Жисмоний тарбия ва спорт вазири Дилмурод Набиев ҳам иштирок этмоқда\n-МОҚ раҳбари Умид Аҳмаджонов аризасини кўриб чиқиш\n-МОҚқа янги раис сайлаш\nБироз аввал Olamsport.com сайти тахмин қилган номзод - Рустам Шоабдураҳмонов ҳам йиғилишда иштирок этмоқда.\nЙиғилишда спортда юзага келган ҳолат, жумладан байдарка ва каноэ спорти бўйича вазият ёмон ҳолатда эканлиги таъкидланди.\n"Rowing and Canoeing" федерацияси ҳодими Татьяна Маматқулова байдарка ва каноэда бир қатор муҳим турнирларга боришга рухсат берилмаганлиги айтилди.\nЎқ отиш федерацияси мутасаддилари ҳам муаммолар етарли эканлиги, Ўртасаройдаги ўқ отиш мажмуаси иши 5 йилдан буён битмаётганлигини алоҳида урғулашди.\nТаъкидланишича, барча федерациялардаги молиявий масалалар, спортчиларнинг ўқув-машғулот йиғини ўтказиши, халқаро мусобақаларга чиқишини молиялаштиришни МОҚ ўз зиммасига олган экан.\nШунингдек, миллий спорт турларига эътибор пасайиб кетгани танқид қилинди белбоғли кураш бўйича тажрибали мураббий Аъзам Шокиржонов бу ҳақида гапириб ўтди.\nБош вазир Рустам Шоабдураҳмонов номзодини таклиф қилди.\nРустам Шоабдураҳмонов ҳақида илиқ фикрлар билдирилмоқда. Давлат арбоби, ажойиб менежер, иқтисодчи сифатида таъриф берилди Р.Шоабдураҳмоновга.\nВазир ўринбосари, МОҚнинг собиқ бош котиби Ойбек Касимов, шунингдек ҳам ўзбек тенниси юлдузи Ирода Тўлаганова ҳам Рустам Шоабдураҳмонов ҳақида ажойиб фикрларни билдиришмоқда.\nРУСТАМ ШОАБДУРАҲМОНОВ ЎЗБЕКИСТОН МИЛЛИЙ ОЛИМПИЯ ҚЎМИТАСИНИНГ ЯНГИ ПРЕЗИДЕНТИ ЭТИБ САЙЛАНДИ!\nШу билан МОҚнинг навбатдан ташқари йиғилиши якунига етди. Бош котиб Жасур Матчанов ва бошқа вице-президентлар ҳозирча ўз лавозимида қолди. Янги раҳбар янги таркибни ўзи шакллантириш ваколатига эга. Шу боис, ҳали яна ўзгаришлар бўлиши кутилмоқда.\nҚайд этиш лозимки, йиғилиш давомида сўзга чиққан федерация вакиллари молиялаштиришда муаммолар бўлганлигини айтиб ўтишди.\nOlamsport.com сайти талқинига кўра йилнинг энг яхшиларига махсус совринлар топширилди + ФОТО 0\nЎзбекистон Миллий олимпия қўмитасига Бош котиб сайланди 0\nҚўл жанги бўйича Ўзбекистон чемпионатининг очилиш маросимидан ФОТОГАЛЕРЕЯ 0


"Уммон" гуруҳидан "Кайфияти йўқ". » PopCorn.uz - Шоу Бизнес олами хақиқати\n"Уммон" гуруҳидан "Кайфияти йўқ".\nСана: 21.03.2014 3525 қайноқ\nШу кунларда "Уммон" гуруҳининг кетма-кет янгидан янги қўшиқларидан баҳраманд бўляпмиз.Ижодкорлар куч-ғайрат билан ижодга киришиб кетганлар ва иложи бўлса ҳар куни муҳлисларига шодлик бағишлаш истагидалар.\nНавбатдаги туҳфалари "Кайфияти йўқ" деб номланади. Номига қараб, тушкунликка тушишга хожат йўқ. Ахир бу шўҳ тарона тингловчиларга фақат аъло кайфият улашади. Матни, мусиқаси, аранжировкаси Зохид Ризқиевга тегишли бўлган ушбу ижод маҳсулини сайтимиз орқали тинглашингиз мумкин.\nГуруҳ ижодкорлари яна бир неча қўшиқлар устида ишлашмоқда. Режалари катта, ниятлари кўп. Сайтимизни мунтазам равишда кузатиб борсангиз "Уммон" гуруҳининг ижодларидан биринчилардан бўлиб бохабар бўласиз.\nМарҳамат, "Уммон" гуруҳининг "Кайфияти йўқ" номли янги қўшиғини қабул этинг!


«Yandex» Ўзбекистон учун қидирув тизимини йўлга қўйди » Ўзбекистон янгиликлари – Zamin.uz\n30 март 2019, 13:53\n2019 йил 29 март куни Yandex айнан Ўзбекистон учун ишлаб чиқарилган қидирувни йўлга қўйди. Энди мамлакат аҳолиси маълумот, видео ва расмларни ҳам бутун интернет, ҳам фақатгина Tas-IX тармоғи бўйича излашлари мумкин.\nҚидирув жавобларида, Yandex бир талай омилларни инобатга олади: сўров бўйича ҳужжатнинг таркибан тўғри келиши, манбанинг сифати, саҳифаларнинг юкланиш тезлиги, фойдаланувчиларнинг шахсий афзалликларини ва ҳоказо.\nЎзбекистонда Tas-IXга уланган сайтлар жуда машҳур: улар тез юкланади ва трафикни тежашга имкон беради. Шунинг учун Yandex Ўзбекистон аҳолиси учун фақатгина Tas-IX сайтлари бўйича қидирувни яратди. Бутун интернет бўйича қидирув натижаларида эса, ушбу сайтларни махсус белгилар билан белгилашни бошлади. Умумий ҳисобда Yandex икки ярим мингдан ортиқ Tas-IX сайтларини билади, уларни белгиланиб туришига махсус ишлаб чиқарилган алгоритм жавоб беради.\nМаҳаллий қидирувни яратиш учун маълумотлар ва аудитория талабини билиш керак бўлади. Ўзбекистонда ташкилотлар қидируви айниқса машҳур. Шунинг учун Yandex қидирувга ўн минг маҳаллий компаниялар ҳақида маълумот жойлади. Масалан, (яқин орадаги қаҳвахона) қидириб, уларга берилган баҳо, фикрлар билан харитадаги жойлашуви ва иш вақтини кўриш мумкин. Ёки Yandexдан (қаерга боришни) сўраш мумкин ва ушбу мавзу бўйича Ўзбекистон фойдаланувчилари орасидаги машҳур материалларни кўриш мумкин.\nОдамлар қидирувни тезда кирита олишлари учун, уларга қидирув ёрдамлари таклиф этилади. Yandex Ўзбекистон аҳолисига мос келадиган, катта ёрдамлар базасини тузди. Шундай қилиб, об-ҳаво сўрови бўйича, жавобини тўғридан тўғри ёрдамларда кўриш мумкин.\nҚидирувдан ташқари, Yandex ўзбекистонликларга бутун хизматлар тўпламини таклиф этади. Yandex.uz порталида Yandex.Хабарлар, Yandex.Почта, Yandex.Об-ҳаво, Yandex.Мусиқа, файллар сақлаш учун Yandex.Диск хизмати, ўнлаб тиллардан машина таржимаси, Тошкент ва мамлакатнинг катта шаҳарларини батафсил хариталари.\nМамлакат бўйича ҳаракатланишда автосевувчилар Yandex.Навигатор мобил иловасидан фойдаланишлари мумкин.\nЯнгиликлар » Технология » «Yandex» Ўзбекистон учун қидирув тизимини йўлга қўйди


1950-йиллардан 80-йилларнинг ўрталаригача Қозоғистонда руслар қозоқлардан кўпроқ бўлиб келган.\nБироқ, Совет ҳокимиятининг сўнгги йилларига келиб, қозоқлар республика аҳолисининг 39,7 фоизини, руслар эса, 37,8 фоизини ташкил қилди.\n1991 йили, Қозоғистон мустақилликка эришганидан сўнг эса, маҳаллий русларнинг каттагина қисми Россия Федерациясига кўча бошлади. Мамлакатни тарк этаётганлар ўз қарорларини миллий камситишга учраганлари ёки иш топишнинг қийинлиги билан изоҳладилар. 2002 йилга келиб руслар 14,8 миллион кишилик Қозоғистон аҳолисининг 4 ярим миллионини ташкил қилди.\nРусларни Қозоғистонни тарк этишга ундаган омиллар орасида қозоқ тилига давлат тили мақоми берилиши ҳам бўлди, деган қараш мавжуд. Қозоқ тилига бундай мақом ҳали СССР тарқамай туриб, 1989 йилдаёқ берилган эди. Бироқ, 1995 йили Қозоғистон конституциясига ўзгартиш киритилиб, давлат ташкилотларида ҳамда маҳаллий давлат идораларида рус тилидан қозоқ тили билан бир қаторда фойдаланиш мумкин, деб белгилаб қўйилди.\nШунга қарамай кўплаб қозоғистонлик руслар воқеликдан норозилар. Улар эътиборни радио ва телестанциялар умумий эшиттиришларининг камида 50 фоизи давлат тилида берилиши кераклиги тўғрисида қонун борлигига қаратишади. Бу қонун талаби давлатга қарашли телерадиокомпанияларга ҳам, хусусий станцияларга ҳам бирдай тааллуқлидир.\nМаҳаллий русларнинг аксарияти қозоқ тили ролини кучайтириш йўлида қилинаётган ҳаракатларни рус тилини камситиш учун, уни муомаладан сиқиб чиқариш учун қилинаётган ҳаракат сифатида қабул қилмоқдалар.\nҚозоқ тилини билмаганлиги учун қозоғистонлик русларнинг ўқишга ва ишга жойлашиш имкониятлари чекланиб қолган, улар мамлакат парламенти ва давлат бошқаруви идораларида озчиликни ташкил қиладилар, дейдилар маҳаллий руслар ҳуқуқлари ҳимояси билан шуғулланувчилар.\nҚозоғистонлик руслар ҳуқуқларини ҳимоя қилиш мақсадида тузилган икки партиядан бирининг аъзоси Юрий Швецов шундай дейди:\n- Қозоғистонлик русларнинг ҳуқуқлари камситилаяпти, деб аниқ айта оламан. Мажлисда (Қозоғистон парламенти) ҳам, бошқа вакиллик органларида ҳам руслар жуда оздир. Биз республика аҳолисининг 32 фоизини ташкил қилсакда, ҳокимият органларида вакилларимиз ўта кам.\nҚозоғистонлик руслар ҳуқуқлари ҳимоясига отланган иккала партия ҳам ўтган йили қайта рўйхатдан ўтиш учун республика Адлия вазирлиги талабларини бажара олмади. Вазирлик қайта рўйхатдан ўтказиш учун ҳар бир партиядан мамлакатнинг вилоятлари ҳамда катта шаҳарлари аҳолисидан имзо йиғиб топширишни талаб қилди. Бироқ, русларнинг миллий партиялари учун бу бажариб бўлмайдиган талаб эди. Чунки, бу миллат вакиллари, асосан, республиканинг шимолий ва шимоли-шарқий минтақаларида истиқомат қилиб, жанубий минтақаларда улар озчиликни ташкил этади.\nХуллас, қозоғистонлик русларнинг аксарияти бу мамлакатда ўз ҳуқуқларини камситилаяпти, деб билмоқда.\nХўш, бу масалага қозоқлар вакилларининг муносабати қандай?\nУлардан бири, дипломат Бўлатхон Тайжан Озодлик мухбирига берган интервюсида мана бу фикрни билдирди:\n- Россия матбуотида ёки Қозоғистонда рус тилида чиқадиган газеталарда рус тилида сўзлашувчи аҳолининг ҳуқуқлари маҳаллий халқ - қозоқларнинг фойдасига камситилаяпти, деган маънодаги гапларни кўп ўқиш мумкин. Менимча, бу ерда гап қозоғистонлик русларнинг ҳуқуқлари камситилаётгани ҳақида эмас, балки аксинча, қозоғистонлик қозоқлар ҳуқуқларини қайта тиклаш, уларни русларники билан ҳеч йўқ тенглаштириш тўғрисида бориши зарур. Қозоғистоннинг барча маъмурий органларида, барча хусусий компанияларда иш фақат рус тилида юритилади. Мамлакатнинг собиқ пойтахтида ҳам, янги пойтахтида ҳам, шимолий ва шарқий вилоятларни айтмай қўяқолайлик, асосан, рус тилидан фойдаланилаётганини кўриш мумкин. Иккала пойтахтда ҳам рус тилидаги мактаблар қозоқ мактабларидан бир неча маротаба кўп. Мактабгача тарбия муассасаларида ҳам, олий ўқув юртларида ҳам рус тили асосий тиллигича қолмоқда. Хўш, шундай шароитда яна қандай қилиб қозоғистонлик русларнинг ҳуқуқлари камситилаётгани ҳақида гапириш мумкин, - дейди қозоғистонлик дипломат Бўлатхон Тайжан.


Кун мавзулари, 06 сентябр 2016\n21 январ 2020, Тошкент вақти: 23:22\nсешанба 6 сентябр 2016\nOzodNazar: "Каримов яратган тизимнинг келажаги йўқ"\nЎзбекистонда Ислом Каримов номини абадийлаштириш кенг муҳокама мавзусига айланган. Ўзбекистон ҳукуматининг бу йўланишдаги қадамлари қандай бўлади?\nМосквада Ислом Каримовга ҳайкал ўрнатиш керакми?\nМосквада Ўзбекистоннинг биринчи президенти Ислом Каримовнинг ҳайкали ўрнатилиши мумкин. Бу ҳақда Озодлик радиосига Москва шаҳар Думасининг маданият ва оммавий коммуникациялар бўйича коммисияси раиси Евгений Герасимов маълум қилди.\nАҚШ нинг юқори мулозимли дипломати гапига қараганда, Ўзбекистон Америка Қўшма Штатлари билан барқарор муносабатларни қўллаб-қувватламоқчи, ваҳоланки у мустақиликка эришилганидан кейин раҳбариятнинг биринчи бор алмашиши босқичидан ўтаётган бўлса ҳам.\nПахта-2016: Бир оиладан - бир тонна пахта\nЎзбекистонда мамлакат биринчи президенти ўлими муносабати билан эълон қилинган уч кунлик мотам тугар-тугамас¸ жойларда “пахта сиëсати” бошланди. Бу сиëсат ижросига яқин Озодлик манбалари янги мавсумнинг ўтган йилларга нисбатан оғирроқ бўлиши кутилаëтгани¸ халқни оммавий тарзда теримга мажбурлашнинг янги йўллари ўйлаб чиқилаëтганини билдирди.\nСамарқандга Путин келишидан олдин ЎзТВ КГБ ва "рус-совет фитнаси" ҳақида кинони кўрсатди\nЎзбекистондаги Ëшлар телеканали 5 сентябрь куни “Куч адолатда” деган ҳужжатли фильмни намойиш қилди. Фильм Владимир Путин оид бўлган Совет ҳавфсизлик қўмитаси КГБ раиси Юрий Андропов 1983 йилдан кейин Ўзбекистонда “Пахта иши “ номи билан машхур бўлган оммавий қамоққа олишлар танқид қилинади.\nЮлдуз Усмонованинг иддаоларига Муҳаммад Солиҳ жавоб берди\nПрезидент Каримовнинг вафотидан сўнг ижтимоий тармоқларда эълон қилинган видемурожаатида Юлдуз Усмонова мухолифатчиларни айблар экан, конкрет исм келтирмаган, лекин видеомурожаатдаги баъзи баёнотлар гап қувғиндаги “Эрк” демократик партияси лидери, Ўзбекистон халқ ҳаракати раиси, шоир Муҳаммад Солиҳ ҳақида бормоқда, деб ўйлашга асос беради.\nДунё ўзбеклари Каримовни қандай хотирлади\nКаримов худойиси харажатлари тадбиркорлар зиммасига юклатиляпти\nЎзбекистон марҳум президенти Ислом Каримов худойиларини ўтказиш харажатлари маҳаллий тадбиркорлар, бюджет ташкилотлари раҳбар ва ишчиларининг зиммасига юклатилмоқда. Озодлик манбаларига кўра, маҳаллий ҳокимлар ҳар бир маҳалла ва қишлоқда навбати билан худойи ўтказишни буюрган. Катта шаҳарларда ўтказилган худойиларга жуда кўп одам келгани боис, ҳаммага ҳам ош етмай қоляпти.\nАНОНС: Юлдуз Усмонованинг иддаоларига Муҳаммад Солиҳ жавоб берди\nПутин: Россия бундан буён ҳам Ўзбекистон билан бирга бўлади\nРоссия президенти Владимир Путин бугун Самарқандда Ўзбекистоннинг биринчи президенти Ислом Каримовнинг қабрига гул қўйди. Жаноб Путин Самарқандга келиши билан Ўзбекистон бош вазири Шавкат Мирзиёев ҳамрохлигида Каримовнинг қабри томон йўл олган. Гул қўйиш маросимидан сўнг Путин Россия бундан буён ҳам Ўзбекистон билан бирга бўлади, деб таъкидлади.\nЎзбекистон ҳибс қилган қирғизистонликлар олдига адвокатлар киритилмаяпти\nЎзбек-қирғиз чегарасидаги баҳсли экани айтилаётган Унгартепа ҳудудида ўзбек милиционерлари томонидан қўлга олиниб, Намангандаги тергов изоляторида сақланаётган тўрт нафар Қирғизистон ватандошининг ишини Ўзбекистон ташқи ишлар вазири Абдулазиз Комилов шахсан ўз назоратига олди. Лекин қирғиз ватандошлари олдига адвокатлар киритилмаяпти. Бу ҳақда 6 сентябрь куни қирғиз парламентида Қирғизистон бош вазири ўринбосари Жениш Раззаков маълум қилди.\nЎзбекистон мустақиллигининг илк 25 йилида Каримовлар қудратли оилага айланди, мамлакат аҳолиси унинг аъзоларидан ҳайиқиб турди. Ислом Каримов вафоти ортидан бу кунлар ўз якунига етмоқда. Каримовнинг энг яқин оила аъзолари учун Каримов президент бўлмаган мамлакатда қолиш хавфли бўлиши мумкин.


Бегонага аврат тукларини олдириш » Тавҳид\nБегонага аврат тукларини олдириш\nАврат тукларини олишлик фитрат суннатларидандир. Дарҳақиқат, шариат ушбу тукларни олинмаслик муддатини қирқ кун деб белгилади. Асос – ҳар бир мукаллаф аврат тукини ўзи олишлигидир. Ёши катта ёки касаллик сабаб ушбу ишдан ожиз қолган киши бундан мустаснодир.\nАёл киши ўзга бир аёлга аврат тукини олдиришлиги (эпиляция) ҳаром ва қабиҳ ишлардандир. Муслима аёлга заруратсиз ушбу ишни қилишлиги лойиқ эмас. Аврат тукларини олишлик йўллари кўп ва баъзи ушбу йўллар осон ва енгилдир.\nДарҳақиқат, эркак киши бошқа бир эркак кишининг, аёл киши ўзга бир аёлнинг авратига қарашлиги ҳаром экани ҳақида очиқ, саҳиҳ ҳужжатлар ворид бўлган. Ва уламолар буни ҳаром эканига ижмо қилишган.\nАбу Саъид ал-Худрий розияллоҳу анҳудан ривоят, Росулуллоҳ соллаллоҳу алайҳи ва саллам шундай дедилар: «Эркак киши (ўзга бир) эркак кишининг авратига қарамасин. Аёл киши (ўзга бир) аёл кишининг авратига қарамасин» (Муслим (338)).\nИбн Қудома роҳимаҳуллоҳ шундай дедилар: «Эркак билан эркакка келсак: уларнинг ҳар иккиси ҳам ўз шеригини аврати бўлмаган ўрнига қарашлигидир… Аёлнинг аёл билан ҳукми эркакнинг эркак билан ҳукми кабидир» («Муғний» (7/80)).\nШайхулислом Ибн Таймийя роҳимаҳуллоҳ шундай дедилар: «Ушбу аёлларни эркаклардан сатр қилишдир. Эркакларни эркаклардан ва аёлларни аёллардан хос аврат борасида сатр қилишлик Пайғамбар соллаллоҳу алайҳи ва саллам айтгандекдир: «Эркак киши (ўзга бир) эркак кишининг авратига қарамасин. Аёл киши (ўзга бир) аёл кишининг авратига қарамасин». Ва айтдиларки: «Авратингни аёлинг ва қўл остингдаги (чўри)лардан ўзгасидан сақла». Айтдимки: агар қавм «Ўзаро бўлсаларчи?» У киши соллаллоҳу алайҳи ва саллам дедилар: «Агар уни бирор киши кўрмаслигини уддалолсанг, бас, уни кўрмасин». Дедим: «Агар биримиз холий бўлсачи?» Айтдиларки: «Аллоҳ ҳаё қилинмоқликка ҳақлироқдир». Ҳамда эркак эркакка бир либосда кўриниши ва аёл аёлга бир либосда кўринишидан қайтардилар. Фарзандлар ҳақида шундай дедилар: «Етти ёшда уларни намозга буюринглар. Ўн ёшда эса у-(намоз) учун калтакланглар. Ва ўрин жойларини ажратиб қўйинглар». У киши (соллаллоҳу алайҳи ва саллам) тенгдошнинг авратига қарашлик ва ушлашликдан қайтардилар. Чунки ушбу иш қабиҳ ва фаҳшдир» («Мажмуъул Фатава» (22/113)).\nИбн Ҳажар роҳимаҳуллоҳ шундай дедилар: «Ушбу масалада ихтилоф йўқдир. Шунингдек, эркак (ўзга бир) аёлнинг авратига, ҳамда аёл (ўзга бир) эркакнинг авратига (қарашлиги) ижмо билан ҳаромдир… Шунга кўра аёл (ўзга бир) аёлнинг авратига (қарашлиги) авлороқ бобдандир. Эр-хотин бундан мустаснодир. Ҳар иккиси ҳам соҳибининг авратига қарайверади» («Фатҳул Борий» (9/338-339)).\nХулоса: Муслима аёл ўзга бир аёлдан аврат тукларини олишликни талаб қилишлиги ва ушбу ишни қилишига имконият беришлиги ҳалол бўлмайди. Агар ушбу ишга хилоф йўл тутиладиган бўлса гуноҳи кабиралардан бирига қўл урилган бўлади. Узрли ҳолат бундан мустаснодир.\nИлмий Тадқиқотлар ва Фатво Бериш Доимий Қўмитаси савол берилди: Отам ёши улғайгач тозалик жиҳатидан ўзига эътибор беришга қодир бўлмай қолди. Мен у кишининг мўйловларини қисқартириш ва аврат тукларини олишни адо этиб турибман. Бироқ мен бехосдан у кишининг авратларига кўзим тушади. Менга гуноҳ бўладими ёки йўқми? Мен эшитдимки, кимда-ким ота-онасининг авратига қараса икки ой рўза тутиб берармиш. Ушбу саҳиҳми ёки йўқми?\nЖавоб: Барча мақтовлар ёлғиз Аллоҳга хосдир. Унинг элчиси, у кишинг аҳли оила ва саҳобаларига саловат-у саломлар бўлсин.\nМодомики отанг аврат тукларини олишга ўзи қодир бўлмас экан, сенга унинг аврат тукларини олишингда хараж-(танглик) йўқ. Икки ой рўза тутиш ҳақида эшитганинг эса саҳиҳ эмас.\nФатво: 5/146, 11346-рақам\n/ Кутубхона / Таҳорат / Бегонага аврат тукларини олдириш


Украина 2016-2017 йилларда БМТнинг Хавфсизлик кенгаши аъзоси этиб сайланди\n09:01 / 16.10.2015\nУкраина, Миср, Сенегал, Уругвай ва Япония 2016-2017 йилларда БМТнинг Хавфсизлик кенгашига сайланди. Овоз бериш вақтида улар Бош Ассамблеяда йиғилган 193 мамлакат делегациясининг ҳар учтадан иккитаси овозига эга бўлишди.\nМиср 179, Сенегал 187, Уругвай 185, Япония 184 овоз олди. Украина эса 177 овозга эга бўлди. 1 январь куни БМТ ХК даги ҳозирги Чад, Нигерия, Литва, Чили ва Иорданиянинг икки йиллик ваколати тугайди. Ва 2016 йилда ваколати тугайдиган Ангола, Венесуэла, Испания, Малайзия ва Янги Зеландия сафига бориб қўшилади.\nХавфсизлик кенгаши БМТнинг асосий органларидан бири ҳисобланади. У жаҳонда тинчлик ва халқаро хавфсизликни таъминлаш мақсадида ташкил этилган. ХК 15 аъзодан иборат. Улардан 5 нафари доимий аъзолар ҳисобланади (Россия, Хитой, Буюк Британия, АҚШ ва Франция). Қолган 10 аъзо эса бир йиллик муддатга сайланиб, ўзгариб туради.


Ўзбекистонда экстремизм ва терроризмга қарши кураш борасида улкан ишлар амалга оширилмоқда\n12 Dekabr 00:57 Ўзбекистон янгиликлари\nКРЕМЛ МОСКВА РОССИЯ СУРИЯ ТЕРРОРЧИ ЎЗБЕКИСТОН ЭКСТРЕМИСТ\nРоссия Ўзбекистонни яна КХШТ сафида кўришга қарши бўлмайди. Ҳарбий блок сиёсийлашган ҳарбий бирлашма бўлиб, ўзининг асосий вазифасини бажармайди. Москва Яқин Шарқ, Шимолий Африка ва Афғонистон давлатларидан келаётган таҳдидларни эслатиб, Кобулда ҳокимиятни Толибон қўлга киритганидан соʻнг кучайган ИШИД, Ал-Қоида, ЎИҲ ва бошқа тақиқланган ташкилотлар террорчиларига қарши курашишда ёрдам беришни таклиф қилмоқда.\nШавкат Мирзиёев 2016-йилда Ўзбекистонда ҳокимиятга келганидан сўнг амалга оширган ислоҳотлардан бири мусулмонларга нисбатан қаттиқ та’қибларга барҳам бериш эди. Бунинг ортидан Ислом Каримов режимига хос бўлган ислом динига э’тиқод қилиш қўрқувининг сусайиши, Ўзбекистон аҳолиси орасида диний ўзликни ўрганиш учун билим олишга қизиқиш кучайиши кузатилди. Ушбу ўтишнинг таъсири диний таълимотлар ниқоби остида тақдим этилган экстремал ғояларга, жумладан Сурия ва Ироқда жиҳод қилишга чақириқларга киришнинг кенгайиши бўлди.\nШунга қарамай, Ўзбекистон ҳукумати ўз мамлакатида ҳеч қачон экстремистлар билан чидамаган. Ўзбекистон ҳуқуқ-тартибот идоралари мамлакатда жиҳодчилар ва террорчилик ҳаракатларига чақирувчи шахслар борлиги юзасидан мунтазам текширувлар олиб боради ва ҳибсга олади.\n5-ноябр куни Сурхондарё вилоятининг Термиз шаҳрида жангарилар сафига қўшилиш учун Сурияга кетмоқчи бўлган маҳаллий бозордан бир гуруҳ ишчилар қўлга олинди. Ижтимоий тармоқлардаги гуруҳ орқали одамлар Туркия, Сурия ва Мисрдаги одамларни қўллаб-қувватлаш мақсадида террорчилик ташкилотлари ғояларини тарғиб қилишган ва бир қанча жамоавий молиявий операцияларни амалга оширган.\nШу куни Самарқандда яна бир ҳибсга олинди, у ерда гумон қилинаётган ҳужайранинг икки фуқароси ва яна саккиз нафар аъзоси жиҳодга чақирувчи материалларни тарқатиш учун виртуал ҳамжамият яратган ва расмийларга кўра, уларнинг икки аʼзосини Сурияга жоʻнатишни режалаштирган.\n9 ноябр куни Сирдарё вилоятида Суриядаги номаълум террорчилик ташкилотлари билан алоқада бўлган бир неча киши қўлга олинди. Расмийлар гуруҳ раҳбари Сурияга сафар қилишни режалаштиргани ва гуруҳ экстремистик материаллар тарқатаётганини иддао қилди.\nЎзбекистон ҳуқуқ-тартибот идоралари ходимлари 30-октабрдан 8-ноябргача бўлган даврда ўз ватанини тарк этиб, Сурияга кетаётгани хабар қилинган уч шахсни қайтариб берди. 8 ноябр куни Сурияда фаолият юритаётган ўзбек миллатига мансуб “Катибат ат-Тавҳид-вал Жиҳод” террорчилик гуруҳига алоқадорликда гумон қилиниб, қидирувда бўлган шахс гуруҳга қўшилиш учун Сурияга кетаётганида Марказий Осиё давлатларидан бирида қўлга олинди. Эркак экстремистик ғояларни тарғиб қилиш мақсадида Телеграм орқали Ўзбекистон фуқаролари билан онлайн гуруҳ ташкил этиб, унга раҳбарлик қилган ҳамда гуруҳ аъзоларининг Ўзбекистондан Сурияга террорчилик ташкилоти сафига қўшилиш режаларини муҳокама қилган.\nЎзбекистон ҳуқуқ-тартибот идоралари ходимларининг қилмишлари ўз-ўзидан далолат беради. “Мамлакат экстремистлар билан курашиш учун учинчи давлатдан қоʻшимча ёрдамга муҳтож эмас. Агар Тошкент барибир Россия ҳарбийларини ўз ҳудудига киритади деб ҳисобласак, экстремистлар бир неча баробар кўпроқ ушлана бошлайди, аммо улар Ўзбекистон расмийлари томонидан ҳибсга олинган жиҳодчилар бўлишлари қийин”, — деб ёзади ғарблик сиёсатшунослар.


Курд жангчилари Мўсул яқинида ҳужум бошлади\n09:37 / 17.10.2016\nКурд «пешмерг» отрядлари (Ироқ Курдистони қуролли отрядлари) Ироқ ҳарбийлари билан мувофиқ ҳолда Мўсул яқинида кенг кўламли ҳарбий амалиёт бошлади. Бу ҳақда курдларнинг қўмондонлиги твиттерида маълум қилинган.\n"Соат 6:00да Хазирдаги курд жангчилари Мўсулга шарқдан, Гвер ва Гайярадаги Ироқ ҳукумати қўшинлари эса шаҳарга жанубдан ҳужум бошлади. Бу Найнавани озод этишда (Мўсул марказидаги ҳудуд) катта қадам бўлади", дейилган хабарда.\nХазирдаги 4 минг нафардан ортиқ пешмерг жангчилари Курдистон ва Ироқ федерал ҳукумати келишуви асосида бир қанча қишлоқларни ИШИДдан озод қилган.\n"Бизда ироқликлар ва коалиция билан келишув бор, биз Мўсулга кирмаймиз", деган "пешмерглар" бош штаби раҳбари Жамал Иминики.\nКурдлар амалиёт давомида ироқлик ҳарбийларга зарур вақтда ёрдам бериши кўзда тутилган.\nХалқаро коалиция самолётлари 16 октябрь куни бўлажак ҳужумга тайёргарлик доирасида ИШИДнинг позицияларига зарба берганди.\nИроқдаги иккинчи энг йирик шаҳар ҳисобланмиш Мўсул 2014 йил ёзидан буён ИШИД назоратида бўлиб турибди. Душанбага ўтар кечаси Ироқ бош вазири Ҳайдар ал-Ободий Мўсулни озод қилиш бўйича ҳал қилувчи жанглар бошланиши ҳақида маълум қилди.\nМўсул Курд жангчилари


Бош саҳифа / Спорт / ЧK: «Бунёдкор» меҳмонда «Ан-Наср» билан дуранг ўйн...\nЧK: «Бунёдкор» меҳмонда «Ан-Наср» билан дуранг ўйнади\nКеча «Бунёдкор» жамоаси Чемпионлар лигаси гуруҳ босқичи биринчи тур ўйинларида Саудия Арабистонининг «Ан-Наср» жамоасига қарши ўйнади. Ўйиннинг якуни ҳисоби – 3:3.\nПойтахт клуби учрашувнинг илк лаҳзаларидаёқ олдинга илгарилади. Достонбек Ҳамдамов майдон эгалари дарвозабонининг қўпол хатосидан фойдаланиб, тўпни тўрга ташлади. Шундан сўнг ташаббус бутунлай «Бунёдкор» томонига ўтди, устунликни тўлалигича эгаллади. 35-дақиқада Шакер Зуаги яқин масофадан боши билан тўпни дарвозага йўллади.\nБиринчи таймнинг охирги дақиқасида майдон эгалари ҳам ҳисобни ўзгартиришга муваффақ бўлишди. Танаффусдан олдин, Рустамжон Ашурматов қоидани бузди деб топилганида ҳакам пенальти белгилади. «Ан-Наср»нинг поляк легионери Адриан Мержеевски аниқ амалга оширди – 1:2.\n75-дақиқада томошабинлар навбатдаги Достонбек Ҳамдамов ижросида ажойиб ҳодисанинг гувоҳи бўлишди. У рақиб ҳимоячисининг хатосидан сўнг жарима майдонига кириб борди ва тўпни ўзига тўғрилаб олиб, кучли зарба билан дарвозани ишғол қилди.\nШундан сўнг «Ан-Наср» катта куч билан ўйин ҳисобини ўзгартиришга ташланди ва ўйин охирига қадар ўз режасини амалга оширишга муваффақ бўлди.\nОрадан 5 дақиқа ўтгач ҳисоб қисқарди. Яҳё Ал Шеҳри жарима майдони яқинидан кучли зарба билан гол урди — 2:3. Учрашув тугашига 5 дақиқа қолганида Ҳусайн Сулаймони белгиланган жарима тўпини аниқ амалга ошириб, тўпни Зуҳуров қўриқлаётган дарвозага йўллади — 3:3.\nШу тариқа, «қалдирғочлар» ОЧЛ гуруҳ босқичини сафарда дуранг билан бошлади. 1 март куни «Бунёдкор» «Ан-Наср»ни ўз майдонида қабул қилади. Ушбу гуруҳдаги иккинчи ўйинда Қатарнинг «Лаҳвия» клуби Эроннинг «Зоб Ахан» жамоасига 0:1 ҳисобида ютқазиб қўйди.


Байрам тадбирларидан бир шингил - zarnews.uz\nБайрам тадбирларидан бир шингил\nШу кунларда бутун мамлакатимиз байрам либосини кийган. Қаерга борманг, шодиёналар устидан чиқасиз. Шундай тадбирлардан бири шаҳримиздаги “Алпомиш” базмгоҳида ташкил этилди. Ўзбекистон кўзи ожизлар жамияти Самарқанд шаҳар бўлинмаси аъзолари мустақиллигимизнинг 28 йиллиги тантаналарини тўкин дастурхон атрофида нишонладилар. Бўлинма раҳбари Қ.Донабоев, Самарқанд шаҳар ҳокимлиги ва саховатпеша инсонлар бир ёқадан бош чиқариб, байрам тадбирини уюштиришди.\nБазмгоҳга йиғилган 200 нафарга яқин турли ёшдаги кишилар мароқли ҳордиқ чиқардилар. Шаҳар маданият бўлимига қарашли хонанда ва созандаларнинг жозибали куй-қўшиқлари байрамни безади. Таклиф этилган меҳмонлар ҳам бу уюшқоқликдан мамнун эканликларини изҳор қилдилар.\nТадбирда ҳомий ташкилотлар болажонларга байрам совғаларини улашди.\nИлм-маърифат, рақамли иқтисодиёт – барқарор ривожланишга кафолат\nКоронавируснинг мамлакатга кириб келишининг олдини олиш бўйича Самарқандда ҳам барча чоралар кўрилган\nКорейслар Янги йилни Самарқандда нишонлади\nУч ака-ука ис газидан заҳарланиб ҳалок бўлди\nИмом-хатиблар Мурожаатномага муносабат билдирди\nТожикистонга минус 50 даражадаги совуқ яқинлашмоқда\nВилоятнинг бош архитекторига маъмурий чора кўриладими? Самарқанд тумани ҳокими ўринбосари ва туман ИИБ бошлиғига-чи?\nАбдулла Арипов истеъфога чиқишини эълон қилди. Ҳукумат таркиби қайтадан тайинланади\nПайариқда тергов жараёнида яна бир жиноят фош этилди\nАзамат Акбаровнинг дипломи сохта бўлиб чиқди\nМурожаатнома ёнғин сенат йиғилиши Хитой вирус Президент Пайариқ Бош вазир тайинлов 2019-nCoV Аёл Олий Мажлис


Зулмат қўрғонига бошланган ҳужум « O'zbekiston ERK Demokratik Partiyasi\n29 October 2016 - 11:02\nҲақиқат душманларининг мусулмонларга қарши амалга оширган жирканч жиноятлари, ёвуз кирдикорлари тарих саҳифаларида сақланиб турипди.\nНафақат, сақланиб турипди, ўн тўрт аср илгари қай аҳволда бўлган бўлса, зулм шу алфозда давом этиб келяпди, токим бу ҳолат Қиёмат кунига довур давом этишини ҳам биз яхши биламиз. Мустақиллик йилларидаги дину диёнатга, ҳур фикр ва инсоннинг азалида берилган эркинликларига тиш-тирноғи билан қарши курашган Каримов режими, фикримизнинг ёрқин мисолидир. Шаклу шамойил ва кураш усуллари бироз ўзгарган холос. Авваллари рақиб очиқ-аён душман қиёфасида исломга қарши курашган бўлса, энди у мусулмон қиёфасига кириб олиб, исломга ич-ичидан зарба беряпди. Бу ҳолат, майдонда тўп тепишаётган футболчилар ўйин айни авж палласига чиққанда, қўққисдан чироқ ўчиб қолган манзарани эслатади. Аммо ўйин давом этаверади, уни тўхтатишнинг ҳеч бир иложи йўқ. Майдонда ҳамма нарса, айқаш-уйқаш бўлиб қоришиб кетган, ким-кимнинг дорбозасига қараб тўп тепяпди, аҳамиятсиз, биров-бировни танимайди, томошабинлар натижадан эмас, вазият ўзгарганидан – эрмак топилганидан хурсанд… Аслида эса, ҳеч нарса ўзгармаган – ҳаммаси эски ҳаммом, эски тос.\nДину диёнат ва жаҳолат ўртасидаги баъзан ошкора, баъзан гизли кураш сўнгги кунгача давом этади…\nҚадимда жоҳил ва золимлар ота-боболари сиғинган бутларни ва қотиб қолган ғояларни ҳимоя қилиб жангга кирган бўлсалар, бизнинг замонамизда жоҳил ва золимлар риё, мунофиқлик ҳийла-найрангларни мансаб ва шон-шуҳрат, мол-дунё орттириш учун ўртага келтирмоқдалар. Улар ошкора ва очиқ жанг қилишдан чўчийдилар, уларнинг қўлидан олчоқликлар зоҳир этишдан бошқа ҳеч бир иш келмайди.\nҚадимда тараққиёт душманлари жоҳил эсаларда, уларнинг аксарияти мард ва қўрқмас бўлганлар. Адашиб бўлсада, улар ўзларининг шахсий кўз қарашларини, жоҳилликлари асоси бўлмиш, бутларни – бўлар-бўлмас сохта худоларни ҳимоя қилиш учун жонларини ҳам аямаганлар.\nБизнинг замонамиз калтабинлари ва золимлари мансаб учун, шон-шуҳрат ва мол-дунё учун буқаламин каби бир лаҳзада минг бир тусга кирадилар. Улар учун бут ҳам, сохта худолар ҳам уларнинг ўзлари. Солиштириш жоиз бўлса, уларнинг ёнида ўтмишда қолган золим ва бутпарастлар фаришталар кабидирлар. Чунки, улар адашиб бўлса ҳам, эътиқод учун, ота-боболари сиғинган сохта худоларнинг номини устивор этиш учун майдонга чиққан эдилар. Янглиш бўлса ҳам, улар ўзлари ҳақ деб ҳисоблаган ақидалар учун молу жонларидан воз кечган эдилар.\nБизникилар, кечагина коммунистларнинг товонини ялаб, тирикчилик қилган эдилар, кейин марҳум ва золим Каримовнинг тагига пахта қўйдилар, бугун…\nЎтмишдаги ҳолат шуни кўрсатадики, ислом тарғиботи худди нишонга тегиб, куфру бидъат илдизига қақшатгич зарба бўлган. Бу зулмат қўрғонига ҳужум бўлиб, қамалда қолганлар майдонга чиқиб, то сўнгги томчи қонлари қолгунча жанг қилишга аҳд қилишган эди. Аммо ислом пайғамбари чекинмади. У нафрат-ғазаб, таъқиб-таъзйиқ бўронида қоядек устувор турди.\nБугун, бизнинг кунларимиздаги ислом тарғиботи ҳам ўтмишдаги каби нишоннинг қоқ пешонасини мўлжалга олиб турипди, куфру бидъат илдизига қақшатқич зарба бериш учун куч йиғяпти. Мақсад пайғамбар давридагидан зарра қадар ҳам ўзгармаган. Зулмат қўрғонига бошланган ҳужум Қиёмат кунигача давом этади. Муҳаммад умматлари ҳақ ва адолат учун, Аллоҳнинг номини устивор қилиш – жаҳолатга ва зулмга қарши зарба бериш учун, тараққиёт ва икки Олам саодати – маърифат, гўзал ахлоқ ва одоб учун то сўнгги томчи қонлари қолгунча жанг қиладилар. Улар Муҳаммад (с.а.в.) каби нафрат-ғазаб, таъқиб-таъзиқ бўронида сўнгги кунгача устивор турадилар.\nЗеро, барчаси Аллоҳ розилигини қозониш учун зарур экан, мусулмонларнинг истиқболида бошқа йўлнинг ўзи йўқ.


Япония бош вазирининг рафиқаси Трамп билан гаплашмаслик учун кутилмаган усулдан фойдаланди\n19:39 / 20.07.2017\nIndependent нашрининг ёзишича, Япония бош вазирининг рафиқаси Акиэ Абэ АҚШ президенти Дональд Трамп билан суҳбатлашмаслик учун ўзини инглиз тилини билмайдигандек қилиб кўрсатган.\nТрамп The New York Times’га берган сўнгги интервьюсида Синдзо Абэнинг рафиқаси инглиз тилида биронта сўзни билмаслиги ҳақида айтиб ўтган. Унинг сўзларига кўра, G20 саммитидаги кечки овқат пайтида «бош вазир Абэнинг рафиқаси билан ёнма-ён ўтирган, у ажойиб аёл, бироқ инглиз тилида гаплашмас экан».\nЖурналистнинг Япония бош вазири рафиқасининг билимлари ҳақидаги саволига Трамп шундай маълум қилган: «У ҳаттоки «салом» сўзини билмас экан, ҳамда икки соат давом этган кечки овқат давомида жим ўтирди».\nБироқ нашр журналистларидан бирининг таъкидлашича, Абэ хоним инглиз тилини жуда яхши билади. Бунга исбот сифатида унинг симпозиумлардан бирида инглиз тилида чиқиш қилгани кўрсатилди. Нашрнинг қайд этишича, «эҳтимол, Япония биринчи хоними кечки овқат давомида президент Трамп билан мулоқот қилмаслик учун ўзини тилни билмайдигандек қилиб кўрсатган».


Мирзиёев Ортиқхўжаев елкасига бир қатор вазифалар юклади | Qalampir.uz\nМирзиёев Ортиқхўжаев елкасига бир қатор вазифалар юклади\nЖамият\t26 Апрель 19:32 10825\nТошкент шаҳри ҳокими пойтахтда йил давомида ишлайдиган замонавий аквапарк, аттракцион, сафари гуллар, чироқлар ва бошқа мавзули парклар ташкил этиш лозим. Бу топшириқни шахсан Президент Шавкат Мирзиёев бугун, 26 апрель куни бўлиб ўтган йиғилишда берди.\nТаъкидланишича, Тошкент шаҳрида хорижий туристларни камида 3 кун олиб қолиш ва “минг долларлик хизматлар пакети”ни тақдим қилиш бўйича алоҳида дастур амалга оширилади. Бу орқали пойтахтда қўшимча 1 миллион сайёҳни жалб қилиш имконияти бор.\nШунингдек, йиғилишда Тошкент шаҳри ҳокимига пойтахтда:\n• йил давомида ишлайдиган замонавий аквапарк, аттракцион, сафари гуллар, чироқлар ва бошқа мавзули парклар;\n• туну-кун ишлайдиган камида 5 та гастрономик ва савдо кўчалари;\n• ресторан ва меҳмонхоналар, жамоат жойларида жонли ижро концертларини йўлга қўйиш;\n• очиқ осмонда шоу (дорбозлик, мусиқа ва рақс дастурлари) ва фестиваллар (гуллар, гастрономик, музқаймоқ, опера) ташкил этиш ишларини бошлаш бўйича топшириқ берилди.\nПрезидент жорий йилда ички туризм оқимини камида 10 миллионга етказиши шартлигини таъкидлади. Бунинг учун туман, шаҳар ҳокимлари олдига туризм салоҳияти юқори 28 та туман ва шаҳар, 135 та маҳалла имкониятларидан тўлиқ фойдаланиш, инфратузилма муаммоларини ҳал қилиб бериш вазифаси қўйилди.\nБундан ташқари, Тошкент шаҳар ҳокими 1 октябрга қадар хориждан жалб қилинган малакали экспертлар билан бирга Темурийлар тарихи, Ўзбекистон тарихи ҳамда Табиат музейларининг экспозициясини замон талабларига асосан янгилаш бўйича ишларни бошлаш керак.\n04 Июль 13:26 76884\n04 Июль 16:52 49658\n05 Июль 20:00 47532\n05 Июль 18:02 44444\n04 Июль 22:12 40328


ИнтерФУТБОЛ :: Сўнгги муддат - 8 март\nСўнгги муддат - 8 март\nТениқли мутахассис Алишер Никимбаевнинг «Телеграм» тармоғидаги каналида маълумот беришича, ОФК марказлашган тизим асосида ўтказиладиган ЖЧ-2022|ОК-2023 қўшма саралаши иккинчи босқичининг қолган ўйинларига мезбонлик қилишни истаган миллий ассоциациялардан 8 март-га қадар ариза қабул қилади.\nШартга мувофиқ, мезбон мамлакат иштирокчи терма жамоалар делегациясининг меҳмонхона ва озиқ-овқат билан боғлиқ харажатини тўлиқ ўз зиммасига олиши керак. Бунинг эвазига мезбонга ўз ҳудудидаги ўйинларнинг тижорат ҳуқуқи берилади. Яна бир эътиборга молик томони шуки, ОФК қолган турлар кетма-кетлигини ўзгартирди. Яъни 7-турдан кейин 9-тур баҳслари ўтказилади, яъни 8-тур ортга сурилди. Бу ўзгаришдан кейин Ўзбекистон миллий жамоаси ўрин олган «D» гуруҳи тақвими қуйидагича кўриниш олди:\nСаудия Арабистони - Яман (ўйин март ойида ўтказилиши ҳам мумкин)\nЯман - Ўзбекистон (ўйин март ойида ўтказилиши ҳам мумкин)\nАгар Ўзбекистон - Яман ўйини март ойида ўтказилса, унда миллий жамоамиз июнь ойида 8 кун оралиғида 2та учрашувда майдонга тушади. Асосий рақобатчи - Саудия Арабистони термасининг эса 8 кун ичида 3та ўйин ўтказишига тўғри келади.\nТожикистон термаси тақвими янада қулай: қўшниларимиз японлар билан 11 июнда эмас, 7-санада ўйнашади. Шундан кейин Усмон Тошев бошқарувидаги жамоа ихтиёрида 11 июнь куни Қирғизистон термаси билан баҳслашадиган Мьянма дружинасига қарши учрашувгача 8 кун қолади.\nДарвоқе, Алишер Никимбаев ёшлар ўртасидаги Осиё чемпионати мезбонлиги Ўзбекистонга топширилганидан хурсанд эканлигини ҳам таъкидлади: «ЎФА 23 ёшгача бўлган футболчилар ўртасидаги навбатдаги Осиё кубоги Ўзбекистонда ўтказилишини эълон қилди. ОФК эса ҳозирча бу борада сукут сақламоқда, лекин бу расмиятчилик, холос. Якуний қарор чиндан ҳам, қабул қилинган ва яқин орада оммага ҳавола этилади. Қўшимча қилиш жоиз, мезбонлик ҳуқуқи учун курашда Ўзбекистонда 1та рақиб бор эди, лекин жуда жиддий - Эрон. Аслида мазкур Осиё кубогига 2022 йили Хитой мезбонлик қилиши керак эди, бироқ мамлакат Футбол ассоциацияси турнирдан воз кечди».


Cана : 11-07-2018 / Саломатлик / кўрилди: 275\nМана, ниҳоят, тарвуз-қовунлар ғарқ пишган даврга ҳам етиб келдик.\nКўпчилик кечки овқатдан сўнг десерт сифатида тарвуз истеъмол қилишни хуш кўради. Чунки тарвузнинг бетакрор мазаси ҳеч кимни бефарқ қолдирмайди. 90 фоизи сувдан иборат бўлгани боис меъёрида истеъмол қилинса, тарвуз қоматингизга путур етказмайди, организмни қатор фойдали элементлар билан бойитади. Тарвуз мағзидаги қанд моддаси эса танага осон сингади, шу боис уни сурункали ва ўткир жигар хасталиклари ҳамда ичакларни тозалашда истеъмол қилиш лозим. Тарвуз шарбати чанқоқни осонгина қондиради.\nЭркаклик қувватини оширади!\nАмерикалик олимлар томонидан олиб борилган қатор тадқиқотлар натижасида аниқланишича, тарвуз таркибидаги цитруллин моддаси инсон организмига тушгач, метаболизм жараёнини фаоллаштириб, аргининга айланади ва қон томирларини ажойиб тарзда кенгайтиради. Шу тариқа эркаклик қувватини яхшигина оширади. Шундай экан, фарзандли бўлиш истагидаги эркаклар кечки овқатдан сўнг тарвуз истеъмол қилиши жуда фойдалидир.\nОнкологик хасталикларга чалинган инсонлар учун тарвузли асал жуда фойдали. У микроэлементлар, фруктоза, галактозага жуда бой. Уни қуйидаги усулда тайёрлаш лозим: яхши пишган тарвузнинг мағзини яхшилаб эзинг, сеткали матодан ўтказинг ва қайнатишга қўйинг. Шу тариқа паст оловда кўпигини олиб турган ҳолда токи бошланғич массасининг 1/5 қисми қолгунча қайнатинг. Тарвузли асални шиша банкада қопқоғини маҳкам беркитган ҳолда сақланг.\nТарвуз таркибидаги клетчатка қорин дам бўлишидан азият чекаётган ҳомиладор аёлларга жуда фойдали.\nЯнчилган тарвуз уруғиларининг сут билан қўшиб истеъмол қилингани бачадондан қон кетишини тўхтатади.\nКўкрак бези саратонида кўкракка янги тарвуз уруғидан тайёрланган массани компресс қилиб қўйиш фойда беради.\nТарвуз терини яхши озиқлантиради, қизариш ва қуруқшаб кетишини бартараф этиб, таранглаштиради.\nБундан ташқари, ҳар куни кечқурун юзингизни тарвузнинг чала ейилган пўчоғи билан артиб турсангиз, у тиниқлашади. Фақат тарвуз суви юзингизда кўп қолмаслиги керак, 5 дақиқали уқалаш муолажасидан сўнг тоник билан артинг.\nШунингдек, тарвуз шарбатини муз учун мўлжалланган формачаларга солиб музлатиш ва ҳар кун эрталаб юзни тарвузли муз бўлакчалари билан артиш ҳам мумкин.\nСийдик-тош касалликларидан азият чекувчи инсонлар бир кунда истеъмол қилаётган тарвуз миқдорини қатъий назорат остига олиши лозим. Бир кунда 200 граммдан ортиқ ейилган тарвуз аксарият органларга босим юклайди, ўт қопи ёки буйрак хуружига олиб келиши мумкин. Бундан ташқари, тарвуз қорни дам бўлган, ошқозон ва ўн икки бармоқли ичагида яраси борларга тавсия этилмайди.\n2-3 ёшгача бўлган болакайлар бир кунда 100 граммдан ортиқ тарвуз истеъмол қилиши мумкин эмас. Ёши катта инсонлар бир кунда 1-2 бўлак билан чекланиши лозим.


Башоратлар ўзини оқламади. Лукашенко яна қўлига қурол олди | Interpress.uz\nБош саҳифаЯнгиликларЖаҳонБашоратлар ўзини оқламади. Лукашенко яна қўлига қурол олди\nБашоратлар ўзини оқламади. Лукашенко яна қўлига қурол олди\n07:48 | 02-09-2020\nСўнгги пайтда Беларусда юз бераётган воқеаларга кўз-қулоқ бўлиб турган таҳлилчиларнинг фикрича, Александр Лукашенко кўп билан август ойининг охиригача президентли курсисини сақлаб қолиши, намойишлар ва босимлар ортидан тахтни тарк этиши керак эди. Аммо ундай бўлмади. Башоратлар ўзини оқламади. Мана, бугун сентябрнинг иккинчи куни. Мамлакатда норозилик намойишлари тўхтамаган бўлсада, давлат жилови ҳамон Лукашенконинг қўлида.\n9 августда бўлиб ўтган президентлик сайлови натижалари сохталаштирилиши ортидан мансабини сақлаб қолгани иддао этилаётган Лукашенко ҳозирда фаолияти давомидаги энг оғир кунларни бошдан ўтказмоқда. У аслида мамлакатда ҳозирда юз бераётган воқеаларга тайёр эканни аввалдан билганини ва буни маълум қилганини айтаётган бўлсада, воқеалар ривожи бундай тус олиб кетишини афтидан, хаёлига ҳам келтирмаган. Батка июл ойининг охирларида қилган чиқишларидан бирида сайлов арафасида ва сайловдан кейин нималар бўлишини ҳали кўрасизлар, деганди. Бунда Лукашенко мухолифат тарафдорлари ва Россиянинг таъсиридаги айрим гуруҳлар томонидан мамлакатда муайян тартибсизликлар содир этилишини назарда тутган.\nСайлов арафасида мамлакат ҳудудида Россиянинг “Вагнер” жангари хусусий ҳарбий тузилмасининг 32 нафар аъзоси қўлга олингани Лукашенкога фикрида собит қолишига далил бўлди. Батка қардош ва иттифоқдош давлат шаънига аччиқ-қуруқ гапларни йўллаш билан бирга мамлакатнинг шарқий чегараларини мустаҳкамлашга киришди. Ҳудудга армиянинг қўшимча кучлари ташланди, Беларус-Россия чегара ўтказиш пунктида назорат кескин кучайтирилди. “Вагнер”чиларнинг қўлга олиниши баҳонасида Лукашенко Россияни иттифоқдош давлат деб ҳисоблашига шубҳа билан қарашини айтишга ҳам улгурди. Москва эса Минск томонидан илгари сурилган барча айбловларни рад этиб, ноқонуний ушланган фуқароларини қайтариб беришни талаб қилди. Лукашенко бу масала Беларус қонунлари доирасида кўриб чиқилиши ва “вагнерчи”ларнинг ҳаракатида қонуний баҳо берилганидан сўнг ҳал этилишини билдирди.\nБироқ… сайловда Александр Лукашенко катта фарқ билан ғалаба қозонгани эълон қилиниши ортидан норозилик намойишлари бошланиб кетди. Аввалига Батка буни “пиёниста”, “бекорчи”лар кўрсатаётган томоша деб изоҳлади. Лекин вазият қисқа вақтда жиддий тус олиб, пойтахт Минскдан ташқари, Гродно, Витебск, Могилев, Гомел ва Жодино каби йирик шаҳарлардан ташқари, бутун мамлакат бўйлаб норозилик юришлари бошланиб кетди. Кўчага чиққан аҳоли сайлов натижалари сохталаштирилганидан норози эканини, Беларусда ўзгаришлар бўлишини истаётганликларини, Лукашенко тахтдан кетиши кераклигини билдирмоқдалар. Айрим маълумотларга кўра, Минскдаги намойишлардан бирида 200 мингдан ортиқ одам иштирок этган ва мамлакат тарихида ҳали бу қадар йирик норозилик намойишлари кузатилмаганди. МАЗ, БелАЗ, МТЗ каби йирик саноат корхоналари ишчилари, ижтимоий соҳа вакиллари, кейинчалик талабалар намойишчилар сафига қўшилгани Минск расмийларини шошириб қўйди. Эътиборлиси, 9 августдан буён бир куни ҳам Беларусда намойишларсиз ўтмаяпти.\nТахти қимирлаб қолгани яққол кўриниб қолган Лукашенко бошқача йўл тутди: аҳолига мурожаат қилиб, сизларни Беларусни майдалаб ташлашни истаётган ташқи кучлар қўғирчоқ қилиб ўйнаяпти, уланинг макрига алданманг, мен тахтдан кетсам, мамлакат парчаланади, аёлларингиз поляк панларига чўри, эркакларингиз немис зодогонларига малай бўлади, дейишгача борди. Бундан ташқари, НАТО давлатлари мамлакатни ана босиб олади, мана босиб олади, деб аҳолини чалғитишга ҳаракат қилди. Россияга чегарадош ҳудуд қолиб, энди ғарбий чегараларни мустаҳкамлашга киришди. Бу билан ҳам кифояланмай Россияга ёрдам сўраб мурожаат қилди. Кремл билан гаплашиб олгач, Россия Беларусни ҳеч кимга бериб қўймайди, деган сўзлари орқали ожизлигини ҳам билдириб қўйди.\nПрезидентлик курсисини ҳар қандай йўл билан сақлаб қолишга интилаётган Лукашенко ўзи истаб-истамай рус қопқонига тушиб қолганини сезмадими? Йўқ, у буни яхши билади. 26 йил давомида давлатни бошқариш жараёнида Москва қандай стратегик шерик ва иттифоқдош давлат экани хусусида унда етарлича тасаввур ҳосил бўлган. Россия ишончсиз шерик эканини бир неча маротаба очиқчасига айтган ҳам. Асосан савдо-иқтисодий масалаларда Москва билан зиддиятга бориб турадиган Лукашенко навбатдаги келишмовчилик ортидан ҳатто керак бўлса, шайтон билан ҳамкорлик қиламан, деб Ғарб билан алоқаларини яхшилашни Россияга писанда қилиб қўйганди. Бироқ, Батканинг ташқи сиёсати баҳор кунларидек беқарор. Бир гал, нимадир сабаб бўлиб Москвадан юз ўгирса, яна бошқа бир сабаб туфайли яна унинг этагига ёпишади. Мамлакатдаги норозилик намойишлари сабаб яна шундай бўлди.\nҚайд этиш керак, Лукашенконинг тахтини сақлаб қолиш йўлидаги ҳаракатлари мамлакатга қимматга тушмоқда. Армияга қўшимча маблағ сарфланаётгани, иш ташлашлар, интернет чекловлари, IT ширкатларининг мамлакатдан чиқиб кетиши каби омиллар иқтисодиётга катта зарар етказмоқда. Мамлакатнинг ташқри қарзи эса ҳадемай 18 млрд доллага етиши тахмин қилинмоқда. Бунинг устига хорижий кредитор банклар қарзларни муддатидан илгари қайтаришни талаб қиляпти. Россия томонидан ажратилиши кутилаётган 1 млрд ёрдам пули билан вазият ижобий томонга ўзгариши даргумон.\nШундай бир пайтда Лукашенко ҳукуматга Литва портлари орқали амалга оширладиган экспорт учун бошқа муқобил йўллар топишни буюрди. Унингча, Литва бюджетининг 30 фоизи беларус юкларидан олинадиган бож ҳисобидан шаклланади. Юк йўлларининг ўзгартирилиши эса Литвага санкция қанақа бўлишини кўрсатиб қўяркан. Литва ҳукумати бунга жавобан шуни маълум қилдики, мамлакат иқтисодиёти беларус божларисиз у қадар катта йўқотишга дуч келмайди. Беларуснинг бу тутган йўли унинг ўзига қиммат тушади. Чунки, тайёридан воз кечиб янги логистикани шакллантириш, қисқа йўл турганда узоғидан юриш маҳсулот таннархига, ташиш харажатларига салбий таъсир кўрсатиши аниқ. Бу омиллар эса беларус маҳсулотларининг нақдар рақобатбардошлигини синовдан ўтказиши туган гап.\nАйни пайтда, Литва, унинг ортидан Полша ва Эстония Лукашенока ва унинг атрофидаги 28 нафар расмийга нисбатан санкциялар жорий этди. Қатор халқаро ташкилотлар, айрим давлатлар Беларусга нисбатан шундай чора қўллашга тайёргарлик кўраяпти. Буларнинг бари мамлакатнинг аҳволига сезиларли даражада таъсир кўрсатиши аниқ. Бироқ, Лукашенко буларни писанда этмаяпти. Норозилик намойишларини тўхтатмаётган халқига қарата мен халқ сайлаган президентман, демоқда.\nАйниқса, унинг давлат раҳбарига хос бўлмаган тарзда намойишчилар қаршисида қўлида қурол билан кўриниш бергани дунё давлатларини ҳангу манг қилиб қўйди. Куни кеча эса у яна қўлига қурол олиб, оммага кўриниш берди. Бундан кўринадики, Лукашенко мансабини сақлаб қолиш учун қон тўкишдан ҳам қайтмайди…


Абдулманноп Нурмагомедовнинг ўпкаси 75 фоиз зарарланган - xabar.uz\nАбдулманноп Нурмагомедовнинг ўпкаси 75 фоиз зарарланган\nАралаш жанг устаси Ҳабиб Нурмагомедовнинг мураббийи ва отаси — Абдулманноп Нурмагомедовнинг ўпкаси 75 фоиз зарарланган. Бу ҳақда «РБК-спорт» порталига Нурмагомедовлар оиласининг дўсти Рамазан Рабаданов маълум қилди.\n«У Москвадаги шифохонада ётибди. Инсультни бошдан ўтказди, ўпкаси 75 фоиз зарарланган. Врачлар комага киритишди ва чиқаришди, барибир аҳволи оғир, гаплаша олмайди. Барчамиз унинг соғайиб кетишига умид қиламиз», — деди Рабаданов.\nАбдулманноп Нурмагомедов апрель ойининг охирларида Доғистондаги касалхонага тушиб қолган, касаллиги нимадалиги маълум қилинмаганди. Рабаданов унинг ўпкаси шамоллаганини айтганди. Кейинчалик Абдулманноп Нурмагомедовнинг ўзи аҳволи яхшилигини билдирганди.\nҲабиб Нурмагомедов Абдулманноп Нурмагомедов\nСпорт 01/06, 17:22\nКоронавирус 19/05, 15:10\nҲабиб Нурмагомедов Доғистонда аҳвол жуда оғирлигини билдирди\nСпорт 05/05, 22:28\nҲабиб Нурмагомедов отасининг аҳволи ёмонлашгани айтилмоқда


ЁШЛАР КЕЛАЖАГИ - Ўзбекистон овози газетаси\nБандлик дастури ижросига боғлиқ\nЎтган йили Сирдарё вилоят партия кенгаши ва халқ депутатлари маҳаллий Кенгашларидаги гуруҳларимиз саъй-ҳаракати билан бу борада қатор ишлар амалга оширилди. Вилоят Кенгашидаги партия гуруҳимиз томонидан туманларда бўш иш ўринлари ташкил этиш бўйича қўшимча имкониятлар ўрганилди ва ушбу масала вилоят Кенгаши сессиясига киритилди.\nСирдарё вилоят партия кенгаши Меҳнат бошқармаси билан ҳамкорликда Мирзаобод туманидаги «Навбаҳор» қишлоқ фуқаролар йиғинида «Иш ўринлари ташкил этиш ва аҳоли бандлигини таъминлаш дастури ижросида Ўзбекистон Халқ демократик партияси ташкилотлари амалий иштирокини таъминлаш» мавзусида давра суҳбати ўтказди.\nУнда халқ депутатлари вилоят, туман, шаҳар Кенгашларидаги ЎзХДП гуруҳлари аъзолари, «Маҳалла» хайрия жамоат фонди вакиллари, бошланғич партия ташкилотлари етакчилари, тарғиботчилар ҳамда кенг жамоатчилик вакиллари иштирок этди.\n— Партиямиз Сайловолди дастурида аҳолининг ижтимоий муҳофазасини кучайтириш, бандлик даражасини ошириш бўйича муҳим вазифалар белгиланган, — дейди ЎзХДП Сирдарё вилоят кенгаши раиси Алишер Тошматов. — Ўтган йили вилоят партия кенгаши ва халқ депутатлари маҳаллий Кенгашларидаги гуруҳларимиз саъй-ҳаракати билан бу борада қатор ишлар амалга оширилди. Вилоят Кенгашидаги партия гуруҳимиз томонидан туманларда бўш иш ўринлари ташкил этиш бўйича қўшимча имкониятлар ўрганилди ва ушбу масала вилоят Кенгаши сессиясига киритилди. Муҳокамалар жараёнида ЎзХДП депутатлари электорат манфаатларини ҳимоя қилиш бўйича асосли таклифлар билдиришди.\nҲар бир депутат ўз сайлов округида бандлик масаласини доимий назоратга олган. Шунингдек, Жамоатчилик қабулхоналарига ишга жойлашишда ёрдам сўраб мурожаат қилган фуқароларга амалий кўмак ва ҳуқуқий маслаҳатлар бериб борилмоқда.\n— Ҳар бир партия ташкилоти ва депутат жорий йилда мазкур масалага эътиборни янада кучайтириши лозим, — дейди халқ депутатлари Мирзаобод туман Кенгашидаги ЎзХДП гуруҳи раҳбари Мурод Хаитов. — Бунинг учун жойларда оилавий тадбиркорлик, катта сармоя талаб қилмайдиган косибчилик, халқ ҳунармандчилиги, уй меҳнати ва касаначиликни ривожлантириш бўйича амалий таклифлар, янги лойиҳалар ишлаб чиқишимиз керак. Ҳар бир депутат ўз сайлов округида ана шу соҳалар ривожланиши учун зарур шароитлар яратишда ташаббускор бўлса, самарали депутатлик назоратини олиб борса, кўплаб муаммолар ечим топади, иш ўринлари яратиш имкониятлари кенгаяди. Ишга жойлашишда қийинчиликка дуч келаётган электоратимиз вакилларини аниқлаш, уларнинг бандлигини таъминлаш бўйича қўшимча шароит юзага келади.\n— Ўтган йили Мирзаобод туманида меҳнат ярмаркалари орқали 70 дан ортиқ касб-ҳунар коллежи битирувчилари иш билан таъминланди, — дейди ЎзХДП Сирдарё вилоят кенгаши бўлим мудири Бекзод Эшмирзаев. — Бунда партиямиз фаоллари ҳамда депутатларнинг ташаббускорлиги муҳим аҳамият касб этади.\nКоллежни тамомлаган орзу-умидли ёшлар қаерда, қандай шароитда иш бошлаши уларнинг ҳаётга муносабати шаклланишида муҳим ўрин тутади. Шу боис ёшларни иш билан таъминлаш бўйича мутасадди ташкилотлар раҳбарларининг масъулиятини кучайтиришга алоҳида эътибор қаратиш лозим.\nТадбирда касб-ҳунар коллежлари битирувчилари билан тузилган уч томонлама шартномаларнинг бажарилиши устидан депутатлик назоратини ўрнатиш, бу борада тегишли ташкилотлар билан ҳамкорликни янада кучайтириш масалалари атрофлича муҳокама этилди.